Čaputová si pre Gorilu volá Sakovú aj Lučanského (minúta po minúte)
Minúta po minúte
 Ako riešili úplatky
 Čo je v Gorile?
 Fico v Gorile
 Tlačovka Fica
 Haščák a Határ
 Haščák a Malchárek
 Pellegriniho reakcia
 Reakcie
 Budú protesty
 Komentár I
 Komentár II
 Komentár III
 Podcast

19:00 Minútu po minúte sme ukončili, ďakujeme za sledovanie.  18:50 V Gorile počuť šušťanie bankoviek aj stretnutia, ktoré spis nespomína.  Súhrn toho, čo sa nahrávke nachádza a čo sme sa dozvedeli, si môžete prečítať tu. 18:23 Neoficiálne peniaze pre Smer rozoberal podľa nahrávky Gorila v konšpiračnom byte 18. júna 2006 Haščák s Határom - vtedajším Ficovým pobočníkom. Bavia sa spolu priateľsky, zvukový záznam sa zhoduje s prepisom, ktorý bol zverejnený v roku 2011. 18:02 Zverejnená nahrávka zachytáva aj známe Haščákovo vyjadrenie, že demokracia je na "hovno systém" a volič vníma len povrch.  Nahrávka sa tak zhoduje s prepisom, ktorý bol zverejnený na internete v roku 2011. Tam je uvedený iba pôvodný Haščákov citát, až nahrávka teraz vôbec prvýkrát ukazuje, ako táto diskusia ďalej pokračovala. Malchárek s Haščákom v tejto časti nahrávky diskutujú o novej politickej strane Nádej, ktorú chce Penta podporovať, o jej mediálnej komunikácii či o problémoch, ktoré nastanú v Smere, ak bude zostavovať vládu. 17:59  Predseda strany SaS Richard Sulík pozýva lídrov hnutí OĽaNO, Sme rodina, ako aj neparlamentnej strany Za ľudí, KDH a koalície PS-Spolu na pracovné stretnutie. Témou má byť možný spoločný postup demokratickej opozície pri kauze Gorila či spoločné aktivity k výročiu Nežnej revolúcie. 17: 11 Za slušné Slovensko organizuje na piatok vo viacerých mestách protesty s názvom Za spravodlivé Slovensko. Iniciatíva žiada odchod Roberta Fica. 16:40 Opozičné strany Progresívne Slovensko, Spolu a KDH plánujú vo štvrtok protest pred domom Haščáka. Chcú tiež navrhnúť zákon, ktorý by oslabil vplyv skupiny. 16:20 Haščák s Határom sa venovali aj vnútrostraníckym vzťahom v Smere. „Východniari nám dávajú pociťovať ostatným, že však my ešte čosi dokážeme," sťažuje sa na situáciu v strane Határ od času nahrávky 21.54.30. Hovorí, že problematickí sú dnes už nebohý Pavol Paška a krajskí predsedovia v Košiciach. „Tam sú totiž dosť divní ľudia – Peťo Žiga, firma Taper, neviem, či ti hovorí niečo. To je košický predseda. Prešovský Kubánek. Nechcem povedať, že sú skorumpovaní...“ Za ďalšieho problematického považuje Határ bratislavského šéfa Smeru Martina Glváča. 16:19 Na nahrávke Gorila preberal Haščák vtedajším Ficovým pobočníkom, Františkom Határom aj neoficiálne peniaze pre Smer. Bavia sa spolu priateľsky, zvukový záznam sa zhoduje s prepisom, ktorý bol zverejnený v roku 2011. Mali by ste mať aj jednu osobu, ktorá je absolútne dôveryhodná... Musíte mať svojho Palacku, keď to takto poviem. Haščák hovorí, že chce strane finančne pomôcť. "Dobre, prosím ťa, chcem vám dať aj nejakú pomoc, máte nejakú firmu vonku, budeme to riešiť takýmto prevodom, alebo, jak to vidíš?," vraví (21.59.00). Határ odpovedá, že nevie. "Ale Fedor má také firmy nie? Však to vždy riešil on?," pýta sa Haščák na Fedora Flašíka. "Mali by ste mať aj jednu osobu, ktorá je absolútne dôveryhodná... Musíte mať svojho Palacku, keď to takto poviem,“ hovorí Haščák pamätnú vetu na zázname v čase 22.03.00. Határ sa zaujíma, ako by chcel Haščák strane pomôcť. "Tak nejak, aby to malo význam," odpovedá šéf Penty. "Čo to znamená, aby to malo význam?," pokračuje Határ. "Ja neviem, päťku?," skúša Haščák. Határ mu vysvetľuje, že by potrebovali peniaze pre ľudí, ktorí strane pomáhali v kampani a nevedia ich vyplatiť oficiálne. Haščák súhlasí dohodnú sa, že to doriešia ďalší týždeň. 15:45 Súbor s nahrávkou Gorily už nie je dostupný ani na službe Mediafire, na ktorú odkazovala tiež nefunkčná stránka podpísanú skupinou Anonymous. 15:43 Kauza Gorila je synonymom politickej korupcie celej jednej politickej generácie, uviedla prezidentka Zuzana Čaputová na sociálnej sieti. "V najbližších dňoch sa preto stretnem s ministerkou vnútra, policajným prezidentom a vedením generálnej prokuratúry a budem im klásť otázky o dôvodoch dnešného stavu. Budem žiadať, aby prijali opatrenia, ktoré bez akýchkoľvek pochybností potvrdia, že všetkým zodpovedným činiteľom ide len a len o očistu justície, o vyšetrenie káuz a potrestanie vinníkov," hovorí Čaputová. 15:42 Fico na otázky o jeho rozhovore s Haščákom v byte na Vazovovej ulici neodpovedal ani po náhlom ukončení tlačovej konferencie. Pri odchode len opakoval, že má na otázky odpovedať šéf OĽaNO Igor Matovič. 15:17 Fico náhle ukončil tlačovku po tom, čo ju narušil Igor Matovič. Ten na tlačovku prišiel s plagátom, na ktorom citoval Ficove slová z nahrávky: "Fedor Flašík vybral 250 na stranu a 80 si nechal." Tento výrok má podľa šéfa OĽaNO dokazovať, že Smer zlegalizoval 250 miliónov slovenských korún na predvolebnú kampaň. Plagát mu dvakrát z ruky vytrhol, pokrčil a zahodil Juraj Blanár. Matovič ani po výzvach neprestal, Fico následne tlačovku ukončil. Novinári tak nedostali priestor na otázky. 15:16 Fico na tlačovej konferencii reaguje na zverejnenie údajnej nahrávky Gorila.  Zopakoval, že kauza Gorila je kauzou Dzurindovej vlády, zaútočil na viacerých vtedajších i terajších politikov, napríklad aj na Sulíka či Beblavého, aj na médiá. 15:06 Podľa šéfa hnutia OĽaNO Igora Matoviča nahrávka dokazuje, že vláda strana Smer je organizovaná zločinecká skupina a existuje podozrenie, že zlegalizovala 250 miliónov vtedajších slovenských korún na predvolebnú kampaň. V tejto súvislosti Matovič vyzval predsedu vlády Pellegriniho, aby trval na tom, aby predseda strany Robert Fico, ktorý podľa neho má byť vo väzbe, nebol na kandidátke v nadchádzajúcich voľbách. Zároveň Matovič pripustil, že v kauze boli zainteresované aj ďalšie politické strany, hlavne SDKÚ. Vyzval preto Beblavého, ktorý bol v minulosti jej členom, aby "netrapošil" a nezúčastnil sa na proteste pred domom Haščáka, ktorý je naplánovaný na štvrtok. Podľa Matoviča totiž Beblavý v čase zverejnenia prepisu Gorily spochybňoval jej autentickosť. 14:49 Nahrávka potvrdzuje podozrenie, že bývalý policajt a Haščákov kamarát Zoltán Varga (podľa jeho výzoru SIS pomenovala spis Gorila) sa staral o celú sieť konšpiračných bytov na dôverné stretnutia a byt na Vazovovej ulici nie je jediný. V 14. hodine sa totiž Varga rozpráva s neznámym mužom o úpravách týchto bytov. Tento rozhovor sa zmieňuje aj v internetovej Gorile z roku 2011. 14:41 Tak ako opisuje spis Gorila, Haščák sa s Bubeníkovou rozprávajú aj o tom, ako chce Penta kúpiť polikliniku Tehelná.  Keď Fond národného majetku predaj pripravoval, voči Bubeníkovej vystúpil Jozef Mihálik, riaditeľ sekcie kapitálového trhu a dlhopisov fondu a zároveň predseda predstavenstva Polikliniky Tehelná. „Tak oslovme ho, dajme mu 200-tisíc a hotovo. A bude na našej strane,“ povedal Haščák o Mihálikovi. Keď Bubeníkova váha, Haščák doplnil: „Ja to urobím, veď sú to naše peniaze.“ Penta sa na svojej webstránke v tejto veci bráni, že do predaja nijak nezasahovala a nakoniec budovu aj tak nekúpila. 14:36 Bývalý prezident a súčasný predseda mimoparlamentnej strany Za ľudí v reakcii na nahrávku hovorí o únose štátu. "Oligarchovia, gauneri, niektorí policajti, prokurátori a sudcovia uniesli našu krajinu. Kúpili si politikov, ktorí im roky kryjú chrbát a udržujú tento systém," píše sa v stanovisku. "Fico a Pellegrini kričali, keď som ako prezident hovoril o mafiánskom štáte. Dnes už nekričia, lebo to hovoria všetci. Museli by kričať na všetkých. Aj na slušných policajtov, sudcov a prokurátorov, ktorí to už pochopili. A začali konať," dodáva exprezident. 14:28 V nahrávke zaznelo, že bývalý minister hospodárstva Jirko Malchárek vysvetľuje Jaroslavovi Haščákovi, že nikdy nebol podriadeným jeho predchodcu na ministerstve, Pavla Ruska. Biznis sa robil aj tak vždy cez Malchárka, ktorý bol počas Ruskovho ministrovania poslancom a šéfoval hospodárskemu výboru v parlamente. Ďalej Haščák hovorí, že poradca Grošaft dostáva päťku a zvyšok sa delí na tretiny. Ide o províziu pri rozvodných závodoch - VSE, SSE a ZSE. V spise Gorila sa píše aj to, čo zaznie na nahrávke: "Malchárek sa pýta Haščáka či podľa jeho názoru budú Nemci (RWE Energy) ochotní zaplatiť províziu. Haščák je presvedčený, že áno, že pri prvotnej kúpe 49% akcií VSE s nimi neboli problémy a províziu zaplatili (dohodu o provízii s nimi vtedy robil vtedajší štátny tajomník MH SR Ján Sabol). Haščák hovorí, že jediným prípadom, keď mal problémy so zaplatením provízie za celú jeho biznis kariéru bol taliansky ENEL pri privatizácii Slovenských elektrární." Haščák s Malchárkom ďalej hovoria o delení provízie pri výbere poradcu vlády na dopredaj 10% akcií SSE, ZSE a VSE na burze Haščák hovorí, že Malchárek na tom zarobí 80 až 100 miliónov, no zarobí si aj Gabriel Palacka či Anna Bubeníková, Malchárek reaguje, že dobre, je to na jeho rozhodnutí a je jedno, či bude pár miliónov hore dole . 14:21 Nahrávka potvrdzuje, že v miestnosti, ktorá bola odpočúvaná, sa prepočítavalo veľké množstvo bankoviek. Napríklad v 13. hodine je počuť šušťanie peňazí, balíčkovanie a automatickú počítačku peňazí asi polhodinu. Peniaze prepočítaval zrejme bývalý policajt a Haščákov kamarát Zoltán Varga, ktorému dodnes patrí odpočúvaný byt. Toto počítanie bankoviek zachytáva aj internetový spis Gorila z roku 2011. 14:20 „My sme s Meinl robili celú Banku Slovakia (teraz Privatbanka, pozn. redakcie), kde nás skontovali. Prasačina. Ja cez nich periem prachy, robím cez nich keš. Cez Meinl Bank,“ hovorí na nahrávke Haščák Malchárkovi. Penta od Meinl Bank kúpila Banku Slovakia, ktorú potom premenovala na Privatbanku. V nahrávke Haščák spomína, že Meinl Bank sa stará o off-shore štruktúry, teda spoločnosti v daňových rajoch. „Je tam takáto dôvera,“ tvrdí Haščák. Táto pasáž je zachytená aj v internetovom spise Gorila z roku 2011. 14:16 Tak ako opisuje spis Gorila, Haščák sa s Annou Bubeníkovou rozprávajú o privatizovaní Podtatranskej vodárenskej prevádzkovej spoločnosti, o ktorú majú záujem rôzne zahraničné spoločnosti ako francúzske Ondeo, nemecký Gelsenwasser či francúzska Veolia. „PENTA (Haščák) a Bubeníková konajú pravdepodobne v prospech francúzskeho VEOLIA,“ píše sa v Gorile. Haščák na nahrávke hovorí, že akcie vodárenskej spoločnosti majú podelené obce a starostov musia po jednom presviedčať. Robí to vtedajší predseda ZMOS Michal Sýkora a vtedajší riaditeľ Podtatranskej vodárenskej spoločnosti, a.s. Ing. Vladimír Pastorek. „Nechal som si predložiť tabuľku so všetkými akcionármi s tým, aké majú podiely a ako sú dohodnutí, či to vychádza. Nechal som si vysvetliť, ako sa tieto dohody robia. Dohody sa robia tak, že chodí Sýkora s Pastorekom alebo Pastorek sám, niekde je zástupca Veolie niekde nie je a organizujú na úrovni regionálnych ZMOS-ov zhromaždenia starostov. Situácia vyzerá tak, že je zasadačka, sedia tam tí dvaja nešťastníci a je tam desať starostov a oni im vysvetľujú. Jeden prikyvuje hlavou občas niečo povie a ostatní mlčia. Oni si mlčanie deviatich vysvetľujú, že sú za. To je problém. Mlčanie deviatich môže znamenať, že sú fakt za a nemajú s tým problém. Alebo mlčanie deviatich môže znamenať, že sú hlúpi, vôbec tomu nerozumejú a nevedia, o čo ide a keď ich osloví Ondeo, sľúbi im 100-tisíc, tak s tým môže byť problém,“ hovorí na nahrávke Haščák. O niekoľko minút neskôr sa Haščák na nahrávke znovu sťažuje, že privatizácia prebieha cez nespoľahlivých ľudí mimo Penty. „Všetko je to problém s tými vodami, boha, že to nerobíme my napriamo,“ povedal Haščák o 19:05:00. Polícia už v tomto prípade dávnejšie urobila rozsiahle a vyčerpávajúce dokazovanie, vypočula 157 svedkov, skontrolovala ich účty či životný štandard. Napokon Pentu očistila a stíhanie zastavila, pretože nezískali dôkaz a ani len indíciu, že by bol niekto podplácaný alebo vydieraný. 13:22 Zverejnená nahrávka nezakladá podľa premiéra Petra Pellegriniho na zmeny vo vedení strany Smer. Zverejnenie údajnej nahrávky víta. Zopakoval, že Robert Fico môže pokojne spávať a Gorila je kauzou druhej vlády Mikuláša Dzurindu. "Obsah je podľa mňa taký, že (Fico) môže pokojne spať, lebo nezaznelo nič, čo by hovorilo o porušení zákona,", povedal premiér. Dodal, že nahrávka dáva jasný obraz občanom o tom, ako fungovala vláda Dzurindu a ako privatizovala. 13:20 Robert Fico zrejme nebol v konšpiračnom byte s Jaroslavom Haščákom iba raz, ako to zachytáva zverejnený záznam Gorily. Zo záznamu stretnutia Haščáka s Ficovým pobočníkom Františkom Határom z 18. mája 2006 výplýva, že sa tam šéf Penty stretol s predsedom Smeru aj v minulosti. „Ja som sa s ním bavil asi pred rokom a bol tu v tomto byte,“ hovorí Haščák priateľsky Határovi na nahrávke v čase 21:45:40. Határ ďalej na nahrávke Haščákovi hovorí, že sa o veci s Ficom porozpráva. "Ja mu to ešte raz pripomeniem. Poviem mu, že to bolo tu. Ja som tu nebol vtedy?," pýta sa Határ na zázname v čase 21.51.10. "Nie. On bol sám," odpovedá Haščák. Rozoberajú tam transakcie okolo Stredoslovenskej vodárenskej spoločnosti. V spise Gorila je priamo zachytená iba jedna schôdzka Haščáka s Ficom, ktorá mala byť 22. marca 2006. Vyplýva z toho, že Penta zrejme využívala konšpiračný byt na Vazovovej dlhšiu dobu pred tým ako ho SIS začala odpočúvať. 13:18 Zverejnená nahrávka zachytáva aj známe vyjadrenie spolumajiteľa skupiny Penta Jaroslava Haščáka, že demokracia je na "hovno systém" a volič vníma len povrch. Volič je úplne hovno. Nevie nič. Fakt nevie nič. O ničom nevie nič. (...) Nevie, čo je to HDP, čo sú to verejné financie, nič. Tí ľudia vnímajú iba totálny absolútny povrch. Absolútny povrch. Nahrávka sa tak zhoduje s prepisom, ktorý bol zverejnený na internete v roku 2011. „Demokracia je tak na hovno systém. Všetky tie kecy, že volič povie... Volič je úplne hovno. Nevie nič. Fakt nevie nič. O ničom nevie nič. (...) Nevie, čo je to HDP, čo sú to verejné financie, nič. Tí ľudia vnímajú iba totálny absolútny povrch. Absolútny povrch,“ hovorí Haščák. Vtedajší minister hospodárstva Jiří Malchárek mu pritakáva: „Je to logické, vstane ráno o siedmej, ide urobiť deťom raňajky a desiatu, ide do práce a o pol piatej to zabalí. Obrovská časť ľudí na Slovensku žije z platu a niektorí si vedia vyrobiť nejakú vatu, aby mali na dovolenky a sem-tam niečo ušetrili, ale väčšina ľudí nevie ušetriť,“ hovorí Malchárek. „Nevie,“ pritakáva Haščák. „My sa nevieme dosť dobre prispôsobiť ich mysleniu, fakt je to o sympatiách, neveria v reálnu zmenu,“ pokračuje Malchárek. V internetovej Gorile z roku 2011 je uvedený iba pôvodný Haščákov citát, až nahrávka teraz vôbec prvýkrát ukazuje, ako táto diskusia ďalej pokračovala. Malchárek s Haščákom v tejto časti nahrávky diskutujú o novej politickej strane Nádej, ktorú chce Penta podporovať, o jej mediálnej komunikácii či o problémoch, ktoré nastanú v Smere, ak bude zostavovať vládu. 13:09 Strana Most-Híd opakovane zdôrazňuje, aby bola kauza Gorila vyšetrená a tí, ktorí sa dopustili trestných činov, boli adekvátne potrestaní. Reagovala tak na údajnú nahrávku z kauzy Gorila. Povedala to hovorkyňa koaličného Mosta-Híd Klára Magdeme. "Dlhodobo sme stranou, ktorá odmieta politickú korupciu a ctí si dôležitosť politickej zodpovednosti," uviedla Magdeme. Strana je tiež presvedčená, že politici, ktorí sa tajne stretávali v konšpiračných bytoch s osobami spojenými s kauzou Gorila alebo vraždou novinára Jána Kuciaka, by mali prehodnotiť svoje konanie a vyvodiť politickú zodpovednosť. 13:00 Progresívne Slovensko, Spolu a KDH organizujú vo štvrtok protest pred domom Jaroslava Haščáka z kauzy Gorila. Truban z PS označil nahrávku Gorila za jeden z najdôležitejších dôkazov korupčného paktu v novodobej histórii Slovenska. "Vlády sa menia, politici prichádzajú a odchádzajú a Haščákov majetok rastie," komentoval kauzu Beblavý. Myslí si, že je potrebné riešiť hlavne príčiny. Avizoval prípravu zákonov, ktoré majú obmedziť moc finančných skupín v zdravotníctve, ale aj v médiách. Predložiť by ich chcel v skrátenom legislatívnom konaní. Hlina hovorí, že teraz je správna chvíľa, aby si Slováci zobrali krajinu späť a vrátili sa k odkazu novembra '89. "Urobili sme strašne veľa chýb, ale nerezignujme," vyzval. 12:56 Nech sa Robert Fico okúňa, koľko chce, nech do osprostenia opakuje reči o druhej Dzurindovej vláde, prostým faktom je, že je jediný aktívny politik, ktorý sa na Vazovovej s Jaroslavom Haščákom rozprával (okrem mnohého iného) o tom, ako by malo vyzerať slovenské zdravotníctvo. Toto je kľúčové a najpodstatnejšie, čo si treba z nahrávky vziať pre dnešnú politiku, upozorňuje Peter Tkačenko. 12:38 Nahrávka zachytáva aj stretnutie tajomníka Roberta Fica, Františka Határa, so šéfom Penty Jaroslavom Haščákom.  Haščák podľa nahrávky prosí Határa, aby odkomunikoval so šéfom jednu spoločnosť. Na nahrávke počuť zvuk, akoby Haščák písal meno spoločnosti na papier. Meno Roberta Fica priamo nevyslovili, spomína sa v spise. „Keby mohol šéf povedať, ako to dopadlo,“ hovorí Haščák. „Či to doriešil a ako to doriešil.“ „Budem ešte so šéfom dneska večer,“ odpovedá mu Határ. Dohodli sa, že ak to bude vedieť ešte v daný deň, zavolá mu, či je to okej. Podrobnosti hovoriť nemá. Határ hovorí, že oznámi len to, či je to v poriadku a spomenul aj 40 dkg salámy. V spise Gorila sú aj poznámky spracovateľa textu. V nich sa píše, že ide pravdepodobne o spoločnosť Stredoslovenská vodárenská prevádzková spoločnosť, a.s., ktorú od Stredoslovenskej vodárenskej spoločnosti,a.s. získala francúzska spoločnosť VEOLIA (cez Prvá vodárenská, a.s., Bratislava). Ešte pred rozhovorom o spoločnosti sa na nahrávke (18:18:00) Határ s Haščákom rozprávajú o situácii v zdravotníctve, o poisťovniach aj o zostavovaní vlády po voľbách tak, ako sa píše v spise. Határ Haščákovi hovorí, že Ficovi síce navrhol stretnutie, ale teraz to jednoducho nechce. Bolo pred parlamentnými voľbami. 12:21 Polícia ani Generálna prokuratúra SR sa nevyjadrujú k údajnej nahrávke Gorily. Polícia zároveň pripomína, že kauzu Gorila rieši Úrad špeciálnej prokuratúry. "Polícia nedisponuje informáciou, aký dokument bol doručený médiám, takže sa k nemu nevieme vyjadriť," uviedla Andrea Dobiášová z oddelenia komunikácie a prevencie Prezídia Policajného zboru. "Obráťte sa na Úrad špeciálnej prokuratúry," odkázala hovorkyňa Generálnej prokuratúry Andrea Predajňová. 11:40 Obnoví sa neslávna sláva v skutku bezvýznamného ministra hospodárstva Jirka Malchárka a šéfky privatizačnej agentúry Anny Bubeníkovej, ktorá neodolala vábeniu predaja štátneho majetku na štýl Vladimíra Mečiara. A počujeme Fica, nie na tlačovke, ale v konšpiračnom byte so svojim príspevkom do tradície mútneho sponzoringu politických strán. Haščák sa pokúšal riadiť štát bez toho, aby ho čo i len jeden volič poveril takou úlohou, píše šéfredaktorka denníka SME Beata Balogová. 11:36 Je silný dôvod na to, aby hlavní aktéri kauzy Gorila sedeli vo vyšetrovacej väzbe, pokiaľ je v údajnej nahrávke z kauzy to, čo už v skorších prepisoch. Vyhlásil to Richard Sulík z SaS s tým, že nezávislý a spravodlivý súd by mal rozhodnúť, čo s týmito aktérmi následne urobí. Preto si myslím, že vo všetkých oprávnených prípadoch by mala byť okamžite nariadená vyšetrovacia väzba. Sulík sa obáva, že hlavní aktéri budú mariť vyšetrovanie, ovplyvňovať svedkov a budú sa snažiť uniknúť pred spravodlivosťou. "Preto si myslím, že vo všetkých oprávnených prípadoch by mala byť okamžite nariadená vyšetrovacia väzba," povedal líder SaS. Orgány činné v trestnom konaní vyzval, aby konali. "Ide o to, aby spravodlivosť na Slovensku nestratila posledné zvyšky dôvery," podotkol Sulík. 11:32 K nahrávke sa vyjadril šéf parlamentu Andrej Danko. "Gorila so mnou nemá nič, mňa sa nepýtajte," povedal Danko v reakcii na novinárske otázky. "Gorila so Slovenskou národnou stranou nemá nič a nikdy nemala nič, to je celé. Neviem o tom nič, mrzí ma, že niektoré veci sa dozvedáme až z médií. Zachytil som, že sa objavili nejaké nahrávky," skonštatoval. 11:08 Pôvodný link na stránku Anonymous, kde boli dva odkazy na stiahnutie údajnej nahrávky Gorila už nefunguje. 10:57 Na niektorých miestach je nahrávka prerušená a počuť zvuk akoby niekto vymieňal pásku. Nahrávacie zariadenie je podľa záznamu niekde pri chladničke, napríklad hlasno počuť ako z nej Haščák Bubeníkovej vyberá vineu. Odpočúvacie zariadenie SIS zaviedla tak, aby prekonalo aj rušičky. Do steny urobili otvor, do ktorého vložili mikrofón. Ten však zrejme zostal skrytý pod omietkou. „Mal byť niekde nad kuchynskou linkou. Vŕtali to vraj týždeň veľmi malým vrtákom,“ povedal pre SME krátko po prepuknutí kauzy jeden z priamych aktérov kauzy Gorila pod zárukou anonymity. 10:56 Nahrávka s Gorilou nekopíruje chronologicky stretnutia tak, ako sú opísané v spise Gorila. Zvukový záznam začína stretnutím medzi Jirkom Malchárkom a Jaroslavom Haščákom 5. januára 2006. Na začiatku sa rozprávajú o lyžovačkách v zahraničí. „Malchárek sa pýta Haščáka či bol lietadlom. Haščák mu podráždene odpovedá: „Čo ťa do toho.“ Píše sa v Gorile. Táto podráždená odpoveď je na nahrávke počuť počas tretej minúty. Prvé stretnutie, ktoré spis Gorila opisuje, je pritom medzi Haščákom a Annou Bubeníkovou z 13. decembra 2005. Autenticitu nahrávky to ale priamo nespochybňuje, keďže ide o súbor viacerých zvukových súborov pospájaných do jedného. 10:44 Do redakcií prišla nahrávka ako link na stránku podpísanú skupinou Anonymous, na ktorej sa nachádzajú dva prekliky na stiahnutie samotnej nahrávky. Nie je jasné, kto stránku vytvoril, ani odkiaľ samotná nahrávka pochádza. 10:17 Aj keď s najväčšou pravdepodobnosťou záznam, ktorý redakcie obdržali, je nahrávkou Gorily, nie je jasné, či je nahrávka identická s tou, ktorú polícia našla u Kočnera. 10:01 Na nahrávke Gorily sú aj časti, v ktorých sa bavia šéf Penty Haščák a predseda Smeru Robert Fico.  Pasáž, ktorá zachytáva údajný rozhovor Haščáka s Ficom sa na nahrávke začína od 29 hodiny a 30 minúty. V úvode zaznie Ficov hlas, ktorý hovorí: "Dal by som si obyčajnú kolu." Následne pokračuje rozhovor, v ktorom rozoberajú "čistiace procesy v Smere, či pomery v strane po voľbách v roku 2002. 9:36 Finančná skupina Penta na informácie o nahrávke okamžite reagovala. Spôsob, akým mali byť údajné zvukové nahrávky sprístupnené redakciám, nesie zjavné znaky páchania trestnej činnosti a preto podávame trestné oznámenie. Akékoľvek nahrávky tohto druhu označila za nezákonné a nesmú byť podľa nej zverejňované a používané. „Spôsob, akým mali byť údajné zvukové nahrávky sprístupnené redakciám, nesie zjavné znaky páchania trestnej činnosti a preto podávame trestné oznámenie,“ napísal hovorca Penty Martin Danko. Dodal, že v takzvanej kauze Gorila budú reagovať a ďalej sa vyjadrovať už len k výstupom, ktoré sa týkajú oficiálneho vyšetrovania. 9:31 Do viacerých redakcií prišiel v noci na stredu link na stiahnutie s nahrávkou Gorila. Nahrávka má takmer 39 hodín, a vyše dvoch gigabajtov. "Davame k dispozicii skoro 39 hodinovy hlasovy zaznam z odpocuvania bytu Pentakov z kauzy GORILA," napísali na stránke neznáme osoby pod označením Anonymous. V úvode nahrávky zaznejú viaceré hlasy. Tie by mali podľa prepisov z roku 2012 patriť exministrovi hospodárstva Jirkovi Malchárkovi a Jaroslavovi Haščákovi z finančnej skupiny Penta. Nahrávku Gorily polícia objavila vlani pri domových prehliadkach u Mariana Kočnera. Samotná nahrávka mala vzniknúť v bratislavskom byte na Vazovovej ulici. Peter Holúbek zo Slovenskej informačnej služby si všimol viacero vysokopostavených osôb v okolí jeho bytu, na základe čoho vybavila SIS byt odpočúvacím zariadením. Následný spis tak zachytáva Haščákove rozhovory s predstaviteľmi štátu o províziách v štátnych obchodoch z rokov 2005-2006. Okrem Malchárka v spise vystupujú aj šéfka Fondu národného majetku Anna Bubeníková či bývalý premiér Robert Fico. Ten svoju prítomnosť v byte na Vazovovej doteraz nepotvrdil ani nevyvrátil, hovorí len, že kauza Gorila je kauzou Dzurindovej vlády. Skupina Penta pravosť prepisov spochybňuje.


Taliani darujú líbyjskej pobrežnej stráži ďalšie lode

Taliansko chce posilniť kapacitu líbyjskej pobrežnej stráže pri zastavovaní migrantov.

RÍM. Taliansko daruje ďalšie plavidlá na pomoc líbyjskej pobrežnej stráži pri zastavovaní migrantov, ktorí sa na mori snažia dostať do Európy. Podľa agentúry DPA o tom v pondelok neskoro večer informovala talianska vláda. Plavidlá budú z existujúcej flotily talianskej pobrežnej stráže a z loďstva talianskej finančnej a colnej polície Guardia di Finanza, uvádza sa vo vyhlásení po zasadaní kabinetu v Ríme. Tlačová agentúra ANSA citovala talianskeho ministra dopravy a infraštruktúry Danila Toninelliho, podľa ktorého Líbya dostane 12 plavidiel, z toho desať od pobrežnej stráže. Líbyjská pobrežná stráž už dostala vlani od Talianska štyri námorné jednotky, ako aj financie a výcvik, jej zdroje sa však naďalej považujú za zväčša nedostatočné, píše DPA. Nová talianska vláda presadzuje prísnu protiimigračnú politiku a chce, aby boli utečenci zadržaní v Stredozemnom mori vrátení do Líbye. Taliansky minister vnútra Matteo Salvini nedovoľuje plavidlám prevádzkovaným humanitárnymi organizáciami vyloďovať migrantov v talianskych prístavoch. Námietky, že migrantom po návrate do Líbye hrozí mučenie a zneužívanie, označil za "lži".


Csonti z gangu sátorovcov pred špecializovaným súdom priznal vinu

Medzi najbrutálnejšie popravy gangu mala patriť vražda Andreja Reisza.

BANSKÁ BYSTRICA. Hoci pôvodne obhajca Zsolta N., prezývaného Csonti, pred Špecializovaným trestným súdom (ŠTS) v Banskej Bystrici, ktorý v utorok otvoril proces so zločineckým gangom sátorovcov z Dunajskej Stredy, vyhlásil po prečítaní obžaloby pred súdom, že "v tejto fáze konania sa nebudú vyjadrovať", krátko nato urobil jeho klient vyhlásenie o vine. Jeho komplic Kristián K. urobil takisto vyhlásenie o vine, ale priznal sa iba k zločinu založenia, zosnovania a podporovania zločineckej skupiny. ŠTS kauzu Zsolt N. a spol. otvoril v banskobystrickom Ústave na výkon väzby. Z pôvodne 14 obžalovaných sa pred súd postavilo 11 ľudí. Šiesti z nich sú stíhaní väzobne. Časť z nich však súd vylúčil na samostatné konanie. Prokurátor Úradu špeciálnej prokuratúry ich viní z viacerých závažných skutkov, medzi nimi deviatich vrážd či už členov samotnej zločineckej skupiny, ktorí sa nejako spreneverili, konkurenčnej, alebo tzv. bielych koní, na ktoré čerpali nadmerný odpočet dane z pridanej hodnoty. Okrem iného v obžalobe konštatoval, že sátorovci pôsobili minimálne od roku 1999 do roku 2010 najmä v Dunajskej Strede, ako i v okresoch Galanta a Komárno či na iných miestach Slovenska a Maďarska. Medzi najbrutálnejšie popravy gangu, ktorému šéfoval nebohý Ľudovít Sátor, mala patriť vražda Andreja Reisza. Zastrelili ho v roku 2006 a následne jeho telo údajne rozporciovali, niektoré kusy pomleli a hodili do rieky. Na proces do Banskej Bystrice prišiel aj otec dvoch nebohých synov Raiszovcov, ktorých mali sátorovci zavraždiť. Bratov v minulosti spájali s masovou popravou členov gangu pápayovcov v dunajskostredskom bare Fontána. "Po toľkých rokoch by už bolo dobré konečne prestať obviňovať mojich synov a vraždy objasniť. Moji synovia s tým nemali nič spoločné. Neustále sa to zneužíva. Budem bojovať a urobím všetky opatrenia, ktoré zákon dovoľuje, aby som ich rehabilitoval," povedal počas procesu otec nebohých synov. Dodal, že "to, čo sa dnes deje, je dôkazom toho, čomu som od začiatku veril, že ruka zákona zasiahne týchto zločincov a vrahov. Ale ešte sú vonku veľmi zaujímavé osoby, ktoré ich podporovali. Pokiaľ by nemali, ako sa hovorí, dáždnik od určitých skazených policajtov nad hlavami, tak sa to v živote v Dunajskej Strede nestane. Keby brali v tom čase vážne moje informácie ako súkromného detektíva, tak sa to nestane. Len obviňovať a vypratať Raiszovu rodinu z Dunajskej Stredy, to bol cieľ i niektorých policajtov. Verím, že ruka zákona zasiahne."


Nad jej životom stále visel Nylonový mesiac

Spisovateľka Jaroslava Blažková mala nezávislú iskru šesťdesiatych rokov. Svietila až do konca.

Napriek príchuti neslobody majú šesťdesiate roky svoj neodolateľný štýl. Ich dokonalý obraz cez vzťah mladých ľudí, ich túžbu po slobode a nezávislosti priniesol svojho času film Nylonový mesiac. Rozpráva o tom, aké je to byť rozorvaným, mladým, krásnym človekom uprostred nervozity okolitého sveta, narážať na nepochopenie a prežívať tie obrovské generačné rozkoly, s ktorými sa tak ťažko dá zmieriť. A ako to všetko vlastne mení láska jedného muža a  ženy? Novela, podľa ktorej legendárny film vznikol, vyšla prvý raz v roku 1961. Jej autorka Jaroslava Blažková vtedy už mala za sebou prvú nepríjemnú životnú skúsenosť: ako mladú redaktorku denníka Smena ju v polovici 50. rokov z politických dôvodov prepustili a dostala zákaz publikovať. K písaniu sa mohla vrátiť až v období politického uvoľnenia, jej pôsobenie novinárky a spisovateľky na voľnej nohe však ani vtedy netrvalo dlho. V 60. rokoch sa síce stala profilovou autorkou časopisu Mladá tvorba a bola jednou z najčítanejších, hneď po invázii vojsk sovietskych vojsk však emigrovala do Kanady, čo ju z vtedajšej literárnej pamäti takmer úplne vyradilo. V roku 1971 ju vylúčili zo Zväzu slovenských spisovateľov, jej knihy sa prestali vydávať a normalizačná kritika ju úplne ignorovala. Život v Kanade prežívala spočiatku rovnako ako iní prisťahovalci z celého sveta. Musela sa prehrýzať jazykom a prežívať pocity hanby a bezmocnosti, až kým ich čas a skúsenosti postupne neodbúrali. Začala pôsobiť v slovenskom vysielaní rádia CBC v Montreale a neskôr v Toronte redigovať krajanský časopis Nový domov. V rokoch 1978 až 1989 pracovala pre známe exilové nakladateľstvo Josefa Škvoreckého. Až po roku 1989 postupne začali vychádzať doma opäť jej knihy pre deti a mládež. Bola to v súvislosti s rehabilitáciou po páde komunistického režimu jej veľká túžba. Vo svojich knihách sa často vracala k intenzívnym pocitom vykorenenia. V mnohom ich však kompenzovali nové priateľstvá, napríklad práve s manželmi Škvoreckými, a najmä silný partnerský vzťah s manželom Dušanom Pokorným, s ktorým vychovala dvoch synov. Prežila s ním štyridsať rokov, o jeho chorobe a odchode napísala román Happyandy. Po roku 1989 vyšli aj reedície jej poviedok ...ako z gratulačnej karty, zbierka próz Svadba v Káne Galilejskej a naposledy v roku 2013 knižka To decko je blázon, s ktorou sa stala aj finalistkou súťaže Anasoft litera a bola nominovaná na Cenu Tatrabanky. Napriek ťažkým životným situáciám v sebe dokázala živiť optimizmus, v jej dielach ho bolo vždy cítiť. Jaroslava Blažková zomrela vo veku 83 rokov v pondelok 20. februára.


Danko si myslí, že s Rusmi môžeme preraziť aj na afrických trhoch

Danko sa pred mesiacom zúčastnil podnikateľskej misie v Rusku.

BRATISLAVA. Slovensku sa ponúka unikátna možnosť, ktorú by si nemalo nechať ujsť. Myslí si to šéf parlamentu a líder Slovenskej národnej strany (SNS) Andrej Danko, ktorý to uviedol v súvislosti s tým, že na začiatku mesiaca rokoval v Moskve s viacerými predstaviteľmi afrických štátov aj o obchodných možnostiach. Okrem priamych zmlúv s africkými partnermi dostali podľa neho slovenskí podnikatelia možnosť spolupracovať s ruskými firmami na expandovaní na čiernom kontinente. Agentúru SITA o tom informoval Dankov hovorca Tomáš Kostelník.Danko sa spolu s viacerými poslancami a tridsiatkou slovenských podnikateľov pred mesiacom zúčastnil podnikateľskej misie v Rusku. Na tej sa slovenskí výrobcovia a zamestnávatelia stretli s viacerými ruskými náprotivkami a ministrom priemyslu a obchodu Denisom Manturovom, s ktorými diskutovali o možnostiach investovania a expandovania na ruský trh. Zároveň šéf parlamentu vystúpil aj na medzinárodnom fóre Rozvoj parlamentarizmu, kde bolo zúčastnených aj niekoľko desiatok predsedov parlamentov afrických krajín. Jedným z hlavných posolstiev tohto fóra bolo aj nadviazanie väčšej spolupráce s africkým kontinentom.„Rusi získali na čiernom kontinente vynikajúce pozície. O spoločných investíciách rokujú už dlhodobo, a to sa odrazilo aj na obchodnej bilancii medzi Ruskou federáciou a Afrikou. Chystajú sa tam však investovať v ešte väčšej miere a vo viacerých sférach. A práve na túto spoluprácu prizvali aj Slovensko,“ uviedol Danko. Podľa neho v obchodných štatistikách s Afrikou sa pritom Rusko a Čína dostali do popredia. Kým Spojeným štátom klesol za päť rokov vývoz do Afriky o tretinu, Rusko sa môže pochváliť rekordnými číslami obchodu. Po moskovskom medzinárodnom fóre sa navyše v októbri chystá v Soči veľká konferencia, kam majú prísť zástupcovia takmer všetkých afrických štátov. Medzištátne spolupráce, k akým bolo Slovensko prizvané, dnes už fungujú medzi viacerými krajinami. Napríklad s ruskými partnermi v oblasti železničnej prepravy v Egypte podnikajú Maďari. „Túto šancu musíme využiť aj my pre naše slovenské firmy. Musíme otvoriť dvere našim podnikateľom a ukázať svetu, že Slovensko nie je len montážnou dielňou, “ uzavrel Danko.


Pri páde lavíny vo francúzskych Alpách zahynuli traja ľudia

Viaceré  médiá ale informovali, že obeťami sú dvaja muži a jedna žena.

PARÍŽ. Traja ľudia prišli v utorok o život pri páde lavíny, ktorá sa zrútila v lyžiarskom stredisku Bonneval-sur-Arc vo francúzskych Alpách. S odvolaním sa na tamojšie úrady o tom informovala agentúra AP. Prefektúra departmentu Savojsko uviedla, že lavína spadla okolo 12.00 h SELČ, pričom záchranná operácia skončila v popoludňajších hodinách. Nešťastie si vyžiadalo dovedna tri obete na životoch, ktorých identitu však úrady nezverejnili. Viaceré francúzske médiá ale zhodne informovali, že obeťami sú dvaja muži a jedna žena, ktorí boli skúsenými vysokohorskými turistami.


Na severnom Kaukaze sa zrútila stíhačka Su-25, piloti sú nezvestní

Ruská stíhačka sa zrútila  počas cvičného letu v Stavropolskom kraji na juhu Ruska.

MOSKVA. Bojové lietadlo SU-25 ruských vzdušných síl sa zrútilo v utorok počas cvičného letu v Stavropolskom kraji na juhu Ruska. S odvolaním sa na vyhlásenie ruského ministerstva obrany o tom informovala agentúra TASS. "Dňa 3. septembra havarovala pri plánovanom učebno-výcvikovom lete v Stavropolskom kraji stíhačka SU-25UB. Momentálne uskutočňujú príslušníci prieskumno-záchrannej služby pátranie po dvoch pilotoch. Stíhačka nebola počas letu vyzbrojená. Stroj sa zrútil v riedko obývanej oblasti, pričom na zemi nie sú zreteľné stopy nárazu," uviedlo ministerstvo vo svojom vyhlásení. Agentúru TASS o zrútení stíhačky na severnom Kaukaze ešte do zverejnenia oficiálneho stanoviska ruského rezortu obrany informoval zdroj z prostredia armády. Ten uviedol, že "stroj vzlietol z letiska v meste Buďonnovsk. Na pátraní po dvoch katapultovaných pilotoch sa podieľa aj vrtuľník. Osud pilotov zatiaľ nie je známy. Suchoj Su-25 je podzvukové bojové lietadlo pre priamu podporu pozemných síl, navrhnuté v polovici 70. rokov 20. storočia v bývalom Sovietskom zväze. Ide o vysoko manévrovateľný hornoplošník, schopný nasadenia z neupravených plôch v blízkosti bojiska.


Asociácia nemocníc opätovne žiada dofinancovať zdravotníctvo

Asociácia tvrdí, že dofinancovanie by situáciu v zdravotníctve stabilizovalo.

BRATISLAVA. Asociácia nemocníc Slovenska (ANS) opakovane žiada o dofinancovanie rezortu zdravotníctva, ktoré by stabilizovalo situáciu. Asociácia upozorňuje, že dohoda so zdravotnými poisťovňami na úprave platieb, ktoré umožňujú nemocniciam združeným v ANS pokryť zvýšené mzdové nároky od 1. januára tohto roka, je podmienačná. "V prípade, že nedôjde k dodatočnému navýšeniu zdrojov zo strany štátu, zdravotné poisťovne pristúpia k úhradám platným k 31. decembru 2016 a budú žiadať vrátiť navýšené finančné prostriedky od zdravotníckych zariadení združených v ANS," uviedla asociácia.Asociácia nemocníc Slovenska je dobrovoľným, zamestnávateľským, záujmovým, nepolitickým a nezávislým združením, ktoré zahŕňa 74 malých a stredných nemocníc a iných zdravotníckych zariadení. Zdravotnícke zariadenia patriace pod ANS zamestnávajú približne 24 900 zamestnancov.


Hurikán Irma zoslabol, na Floride zomreli traja ľudia  (minúta po minúte)

Minúta po minúte

Hrozí katastrofa

Hurikány silnejú

Hurikán sa presúva k západnému pobrežiu Floridy.

23:30 Minútu po minúte sme ukončili, ďakujeme za pozornosť.  23:29 Irma teraz smeruje do zátoky Tampa Bay s mestami Tampa - St. Petersburg. V aglomerácii žijú asi tri milióny ľudí. Tampa v nedeľu v noci oznámila zákaz vychádzania, ktorý bude trvať až do odvolania. 23:15 Irma zoslabla na búrku druhej kategórie a technicky tak stratil označenie hurikánu. Irmu sprevádza vietor s maximálnou rýchlosťou do 175 kilometrov za hodinu. Všetky výstrahy však zostávajú v platnosti. 23:09 V niektorých častiach mesta Naples, kam hurikán smeruje, sa spustil prívalový dážď a zosilnel vietor. 22:35 Hurikán dorazil už k letovisku Marco Island, ktoré leží na západnom pobreží Floridy. Stred a východ štátu podľa Národného strediska pre hurikány ohrozuje aj päť tornád. Hurikán smeruje na sever a bezprostredne ohrozuje mesto Naples, kde žije viac ako 20-tisíc ľudí. Od Naples je oko hurikánu vzdialené len asi 15 kilometrov. 22:00 Zničený karibský ostrov Svätý Martin, o ktorý sa Francúzsko delí s Holandskom, navštívi v utorok francúzsky prezident Emmanuel Macron. Stane sa tak v čase, keď jeho vláda čelí kritike za nedostatočné zvládanie tamojšej prírodnej katastrofy. Minister vnútra Gérard Collomb uviedol, že prezidentské lietadlo prinesie na ostrov pomoc. 21:50 Americký prezident Donald Trump je situáciou na Floride veľmi znepokojený. Do oblasti sa plánuje vydať hneď ako to bude možné. 21:40 Karibské ostrovy, ktoré pred príchodom na Floridu, zasiahol hurikán, začínajú počítať škody. Oblasť, ktorá je závislá na turistickom ruchu sa podľa expertov citovaných agentúrou AP bude z hurikánu spamätávať možno celé roky. Irma za sebou zanechala zdevastované obydlia, poškodenú infraštruktúru a zničené komunikácie. Niektoré menšie ostrovy sú doslova odrezané od sveta. Škody odhadujú na miliardy dolárov. 21:25 Podobne ako v Miami, aj ulicami Hollywoodu, ktorý je súčasťou širšej aglomerácie nazývanej Južná Florida, sa valí množstvo vody. 20:59 Hurikán, ktorý sa presúva pozdĺž západného pobrežia Floridy k Tampe, stratil na sile. Americké Národné stredisko pre hurikány uviedlo, že Irma momentálne dosahuje tretí stupeň z päťstupňovej škály. 20:26 Pri evakuácii obyvateľov Floridy pred blížiacim sa hurikánom Irma vznikli na tamojších cestách obrovské dopravné zápchy a na čerpacích staniciach dochádzajú pohonné látky. Majiteľov elektromobilov aspoň ten druhý problém trápiť nemusí, namiesto toho si musia lámať hlavu s dojazdom. Tesla však kvôli hurikánu Irma aktualizáciou softvéru navýšila dojazd všetkým majiteľom vozidiel 60 a 60D, ktorí žijú v evakuačnej oblasti. 19:49 Situácia v Miami sa komplikuje. Vietor s rýchlosťou 160 kilometrov za hodinu vyvracia stromy a vytrháva stĺpy elektrického vedenia. 19:27 Z ostrovov Florida Keys na juhu Floridy začínajú prichádzať prvé správy o spôsobených škodách. Podľa floridských záchranárov vietor dosahoval rýchlosť 210 kilometrov za hodinu. Voda zaplavila cestu, ktorá ostrovy spája s pevninou, čo vážne komplikuje prísun pomoci a zahájenie záchranných prác. Prívalové vlny, podobné cunami, zaplavili domy a pod vodou sa ocitli aj autá. 19:15 Ničivý hurikán sa postupne presúva k západnému pobrežiu Floridy. Rozbúrený živel sa blíži k mestu Naples. Národné stredisko pre hurikány vydalo pre oblasť naliehavé varovanie pred extrémne silným vetrom. Podľa floridského guvernéra Ricka Schotta by sa tu a na ďalších miestach na západom pobreží polostrova mohla hladina oceánu zdvihnúť až o päť metrov a rýchlo zatopiť ulice. 18:52 Florida vytvorila zásoby potravín pre ľudí z oblastí postihnutých hurikánom. Prevládajú však obavy, že potraviny sa nemusia včas dostať k ľuďom, ktorí ich budú potrebovať. Rovnako existujú pochybnosti, či úrady zabezpečili dostatok zásob. Úrady v očakávaní ničivého hurikánu Irma vytvorili mimoriadne rezervy - 3,2 miliónov litrov vody, 67 kamiónov naplnených jedlom. Federálna vláda dodá do postihnutých okresom ďalšie zásoby. 18:23 Bob Buckhorn, starosta Tampy, kam podľa Národného centra pre hurikány mieri Irma vyhlásil zákaz nočného vychádzania platný od šiestej hodiny večer miestneho času. Obyvateľom adresoval dramatické vyhlásenie. „Pre túto búrku sme dnes ground zero,“ uviedol na sociálnej sieti Twitter o odkazom na pomenovanie miesta, kde boli trosky newyorského Svetového obchodného strediska zničeného po teroristickom útoku v roku 2001. „Je čas sa pripraviť, táto búrka nás udrie do tváre,“ napísal. 18:13 Centrum Miami je pod vodou. Reportér WSVN 7 News Brian Entin zverejnil na sociálnej sieti Twitter video, ktoré zachytáva zatopené ulice v miamskej mestskej časti Brickell. 18:05 V Miami vietor strhol veľký stavebný žeriav. Zatiaľ nie je známe, či nehoda spôsobila väčšie škody alebo zranenia osôb. V Miami sa nachádza asi 25 takýchto žeriavov. Demontáž žeriava trvá až dva týždne, zložitú konštrukciu by sa nepodarilo včas rozobrať. 17:37 Silu hurikánu pocítila aj Atlanta, hlavné mesto štátu Georgia. Vôbec prvýkrát tam radnica vyhlásila varovanie pred tropickou búrkou, ktorá bude mesto ohrozovať ešte v najbližších hodinách. 17:00 Oko ničivého hurikánu sa od ostrovov Florida Keys presúva na sever k floridskej pevnine a smeruje k Tampe a St. Petersburgu. "Modlite sa za nás," odkázal v televízii Fox News Američanom floridský guvernér Rick Scott. Do Tampy a St. Petersburgu i okolitých obcí, kde žijú asi tri milióny obyvateľov, by mala Irma doraziť v pondelok okolo poludnia nášho času. 16:45 "Tu je teraz relatívny pokoj, deti si to užívajú, naháňajú sa v telocvični a starší už chcú aby Irma prišla a bolo jasné čo zanechala, lebo toto je len ako čakanie na godota," hovorí redaktorka SME Martina Juhász, ktorá je v týchto chvíľach vo floridskom Orlande v miestnom núdzovom centre. Pred hurikánom musela ujsť z pobrežnej oblasti, cez ktorú mala Irma prejsť. 16:30 Guvernér Floridy Rick Scott pre televíziu NBC uviedol, že hovoril s prezidentom Trumpom, ktorý mu sľúbil, že od federálnej vlády dostane všetko, čo bude potrebovať. Scott povolal do služby 37-tisíc príslušníkov floridskej Národnej gardy. 16:20 „Je tu panika, nik nevie, čo má čakať,“ hovorí redaktorka SME Martin Juhász, ktorá bola cez víkend na Floride. „V obchodoch nie je voda, na benzínkach chýba benzín. Mestá vyzerajú, ako vymreté.“ 16:00 Floridská energetická spoločnosť oznámila, že takmer 1,1 milióna domácnosti sa ocitlo bez elektriny. Výpadok prúdu postihol viac ako pol milióna domácností v okrese Miami-Dade, 300-tisíc v okrese Broward a takmer 136-tisíc domácností v okrese Palm Beach. 15:50 Policajti v okrese Miami-Dade už nereagujú na volania. Tamojšie oddelenie informovalo, že jeho dôstojníci sú z dôvodu bezpečnosti chránení a nemôžu reagovať na výzvy. Obyvateľov Miami-Dade vyzvalo, aby zostali vo vnútri. 15:40 Doterajší tvrdý priebeh hurikánovej sezóny môže podporiť ekonomiku USA, tvrdí vysoký predstaviteľ americkej centrálnej banky (Fed). "Z dlhodobého hľadiska bude vplyv týchto pohrôm, bohužiaľ, taký, že v skutočnosti podporia ekonomickú aktivitu, keďže musíte obnoviť všetko, čo tie búrky zničili," uviedol šéf newyorského Fedu William Dudley v rozhovore pre CNBC. 15:22 Irma má prvé obete na Floride, traja ľudia zomreli pri dopravných nehodách spôsobených silným vetrom a dažďom. Dvaja muži, jeden z nich policajt, zomreli pri čelnej zrážke v Sarasote. Ďalší človek prišiel o život pri nehode v Key West. 15:14 Meteorológovia cez noc upravili odhad postupu hurikánu. Pôvodne sa predpokladalo, že jeho oko prejde cez východné pobrežie Floridy. Pohybovať sa ale zrejme bude okolo západného pobrežia. Zmena predpovede si vyžiadala evakuáciu na poslednú chvíľu, čo vyvolalo kritiku. "Päť dní nám vraveli, že to pôjde po východnom pobreží a teraz, 24 hodín vopred povedia, že to zasiahne západ. Neviem, za čo sú platení," posťažoval sa podnikateľ Jeff Beerbohm zo St. Petersburgu. 14:46 Stred hurikánu už dorazil k ostrovu Key West a postupuje z juhu na západné pobrežie Floridy rýchlosťou približne 15 kilometrov za hodinu. V Key West zaplavila ulice morská voda. 13:43 Hurikán Irma dorazil na Floridu, kde udrel na západ ostrovov Florida Keys. Americké Národné centrum pre hurikánu uviedlo, že floridské ostrovy zasiahol okraj oka hurikánu, kde je podľa AFP vietor najsilnejší. 13:24 Oko hurikánu Irma sa podľa Národného strediska pre hurikány dostáva čoraz bližšie k ostrovu Key West. 12:39 Meteorológ Jim Cantore poukázal na to, ako hurikán Donna zasiahol Key West na Floride v ten istý deň pred 67 rokmi. 11:59 Úrady vydali varovanie obyvateľom Florida Keys, ktorí zostali a neevakuovali sa. Nemajú vychádzať z domovov a nepribližovať sa k oknám. 11:51 Irma už ovplyvnila počasie na Floride, v južnej časti zostalo bez elektriny asi 306-tisíc domácností. Živel už priniesol na pevninu silný vietor a dážď. Silno prší a v sobotu večer miestneho času asi 50 kilometrov od Miami spozorovali prvé tornáda. Na sociálnych sieťach vidno fotografie z Miami Beach, kde sú zaplavené ulice. V meste Fort Pierce severne od Miami stúpala miestami voda až o pol metra. 11:30 Národné centrum pre hurikány v Miami oznámilo, že hurikán nesmeruje priamo na Tampu alebo Miami, ale na mesto St. Petersburg, ktoré nezažilo takýto zásah veľkého hurikánu už takmer sto rokov. 10:42 Prezident Trump nazval Irmu „búrkou obrovskej deštruktívnej sily“ a vyzval všetkých, ktorí sú v ceste hurikánu, aby dbali na všetky pokyny úradov. Tie pripravili plán evakuácie niekoľkých miliónov osôb. „Majetok sa dá nahradiť, ale život nie a bezpečnosť musí mať prednosť,“ vyhlásil Trump. „Nerobte si starosti, len mu nestojte v ceste,“ uviedol Trump v krátkom videu, ktoré zdieľal na sociálnej sieti Twitter. Trump upozornil, že jeho vláda monitoruje situáciu okolo hurikánu „nepretržite“ a je v „neustálej komunikácii“ s guvernérmi a ďalšími predstaviteľmi z postihnutých oblastí. „Nikdy som nič také nevideli,“ povedal 10:41 Irma ohrozuje aj dom slávneho spisovateľa Ernesta Hemingwaya, ktorý sa nachádza v meste Key West. Správkyňa domu Jacqui Sandsová v sobotu odmietla výzvu na evakuáciu. V dome sa vraj cíti bezpečne a chce dohliadať a na desiatky mačiek, ktoré v dome žijú. 9:54 Letiská v Miami, Fort Lauderdale, Tampa a Orlando sú už zatvorené. 9:11 Kubánske úrady zatiaľ nehlásia žiadnych mŕtvych a zranených, hovoria ale o veľkých materiálnych škodách. Dvojmiliónová metropola Havana bola v sobotu spolu s provinciami Mayabeque a Artemisa v najvyššom stupni pohotovosti v prípadoch prírodných katastrof. Hurikán spôsobil na severnom pobreží lokálne záplavy, vlny rozbúreného oceánu dosahovali viac ako osem metrov. Dozvuky mohutnej búrky sa očakávali v oblasti ešte v priebehu nedele. 8:30 Hurikán Jose s intenzitou druhého stupňa sa v noci na nedeľu vyhol ostrovom Svätý Martin a Svätý Bartolomej viac než sa pôvodne očakávalo.Na ostrovoch panovala najväčšia pohotovosť a kvôli búrke bola prerušená všetka námorná a letecká doprava. Podľa agentúry AFP sa presúval Jose vo vzdialenosti asi 125 až 135 kilometrov od obidvoch ostrovov. „V dôsledku vzdialenejšieho priechodu, než sa očakávalo, sú účinky na území omnoho menej výrazné,“ uviedla francúzska meteorologická služba Météo-France. Vietor na ostrovoch dosiahol v nárazoch rýchlosť v priemere 35 až 80 kilometrov za hodinu.


Tri najsilnejšie vedecké inštitúcie sa pridávajú ku klimatickému štrajku

Od 20. do 27. septembra sa budú na celom svete konať masové demonštrácie.

BRATISLAVA. Tri najsilnejšie slovenské vedecké inštitúcie sa pridávajú ku globálnemu klimatickému štrajku. Univerzita Komenského v Bratislave, Slovenská technická univerzita v Bratislave a Slovenská akadémia vied tak urobia v snahe o ovplyvnenie spoločenského diania s cieľom vyjadriť jednoznačné stanovisko. „Ako vzdelávacie a vedecké ustanovizne, ktorých poslaním je prispievať k rozvoju vzdelanosti a vedy ako aj k rozvoju celej spoločnosti cítime zodpovednosť za stav našej planéty. Rozhodli sme sa preto podporiť všeobecnú štrajkovú výzvu a prispieť k prebudeniu nielen našich študentov a mladých ľudí, ale aj všetkých obyvateľov tejto krajiny. Klimatickú zmenu a jej prejavy už nie je možné spochybňovať ani podceňovať. Už nie je čas na diskusiu, konajme“, konštatujú. Ako agentúru SITA ďalej informovala hovorkyňa SAV Monika Hucáková, vyzývajú všetkých študentov, pedagogických a vedeckých zamestnancov aj širokú verejnosť k účasti na protestnom zhromaždení, ktoré sa uskutoční v piatok 20. septembra o 10:00 na Šafárikovom námestí, odkiaľ sa spoločne presunú na Kollárovo námestie. Účastníci sa následne môžu pripojiť ku klimatickému štrajku na Námestí slobody. Ku globálnemu klimatickému štrajku sa prihlasuje aj Študentská rada vysokých škôl. Študentská rada vysokých škôl (ŠRVŠ) konštatuje, že ako najvyššej reprezentácii študentov na Slovensku im nie je ľahostajná budúcnosť našej planéty. "S obdivom sa pozeráme na odvážne kroky Grety Thunbergovej, ktorá je inšpiráciou nielen pre študentov, ale celú spoločnosť. Je nám veľkým potešením, že tu dnes stojíme po boku najväčších vedeckých ustanovizní na Slovensku a vítame ich iniciatívu. Napriek tomu s ľútosťou konštatujeme, že varovania vedeckej a odbornej spoločnosti, ba dokonca ani aktivistov sa nestretli s porozumením u politických špičiek v našej krajine a vo svete," uviedli vo vyhlásení, ktoré agentúre SITA poskytol podpredseda pre vzťahy s verejnosťou ŠRVŠ Martin Mlynár. Dodávajú, že aj dnes, v storočí vedy a faktov, sa nájdu ľudia na najvýznamnejších postoch politiky a biznisu, ktorí hovoria o globálnom otepľovaní ako o konšpirácii. "Preto musíme my, mladí, ktorí máme najväčšiu zodpovednosť voči zajtrajšku, prebrať zodpovednosť. Tento rok je výročím Nežnej revolúcie, ktorú spustili študenti, pretože sa desaťročia naša spoločnosť nachádzala v kríze demokracie a slobody. Dnes sa ocitá náš svet a celé ľudstvo v období klimatickej krízy, preto by sme mali znova zobrať našu budúcnosť do našich rúk," prízvukuje ŠRVŠ. Vyzývajú študentov, aby sa v piatok pridali ku klimatickému štrajku. Zároveň pozývajú na diskusie v utorok 24. septembra, ktoré pripravuje Univerzita Komenského v Aule UK od 13:00 s klimatickou tematikou nielen pre študentov, ale aj pre verejnosť.Od 20. do 27. septembra sa budú na celom svete konať masové demonštrácie a ďalšie sprievodné aktivity pod názvom Globálny klimatický štrajk a spoločne budú požadovať koniec veku fosílnych palív. Heslom „Náš dom je v plameňoch – začnime sa tak správať“ sa začala globálna výzva k zapojeniu sa do štrajku, ktorého cieľom je demonštrácia za požiadavku klimatickej spravodlivosti pre všetkých ľudí i všetko živé na tejto planéte.Vedecké inštitúcie prízvukujú, že napriek sústavnému naliehaniu vedeckej obce, hnutí a mimovládnych organizácií, politické reprezentácie ani po desaťročiach rokovaní neprijali kroky nevyhnutné na riešenie klimatickej krízy na medzinárodnej úrovni.Fenomén klimatickej zmeny nie je len o problematike globálneho otepľovania či extrémnych prejavov počasia. Jeho súčasťou sú aj ekologické konzekvencie smerujúce k narušeniu stability pôvodných ekologických systémov a poškodeniu krehkej rovnováhy v biologickej rozmanitosti infiltráciou nepôvodných organizmov s často inváznym potenciálom, ktoré zložitými interakciami ovplyvňujú zdravie človeka a ekonomiku krajiny, upozornili tri slovenské vedecké inštitúcie.


Škoda predstavila najvýkonnejšiu Octaviu RS 245

Česká automobilka si ponechala v zálohe ešte jeden tromf.

Škoda len prednedávnom oficiálne odhalila modernizovanú Octaviu a spolu s ňou aj športovo ladenú verziu RS. V zálohe si ešte nechala jedno malé prekvapenie, a tým je Škoda Octavia RS 245. Ide o najvýkonnejšiu Octaviu v histórii. Vyladený benzínový štvorvalec ponúka výkon 180 kW (245 k) a maximálny krútiaci moment 320 Nm, dostupný v rozmedzí 1600 až 4300 otáčok. Vďaka tomu RS 245 zrýchli na 100 km/h za 6,6 s (kombi za 6,7). S motorom spolupracuje šesťstupňová manuálna prevodovka, alebo sedemstupňová dvojspojková prevodovka DSG. Zvládnuť vyšší výkon umožňuje o 14 mm nižší podvozok v porovnaní s bežným modelom. V porovnaní s predchádzajúcim modelom je o 38 mm širší aj rozchod zadných kolies. Elektrohydraulická uzávierka diferenciálu VAQ, výhradne dostupná vo verzii RS 245, zlepšuje prenos hnacieho momentu na cestu. Ani v najnovšej Octavii RS 245 nechýba umelý zvuk, produkovaný systémom Performance Sound Generator. Šofér má takisto možnosť meniť režimy jazdy. Podľa jeho priania sa zmení nastavenie podvozku, motora, prevodovky aj riadenia. Octaviu RS 245 možno na pohľad odlíšiť od "bežnej" verzie RS vďaka lesklým čiernym detailom. Nájdeme ich napríklad na širšej prednej maske, spätných zrkadlách a na lichobežníkových koncovkách výfuku. Novinku česká automobilka oficiálne odhalí na autosalóne v Ženeve.


Ponúkne miesto odídencom? Matovič si nechce rozhnevať SaS

Líder OĽaNO zároveň tvrdí, že by bola škoda, keby odišli z politiky.

BRATISLAVA. Predseda opozičného hnutia OĽaNO Igor Matovič si nechce rozhnevať SaS ponukami odídencom zo strany. Pri niektorých si však myslí, že by bola škoda, keby z politiky odišli. SaS považuje naďalej za najbližšieho partnera v opozícii. "Čokoľvek, čo budeme robiť, budeme robiť tak, aby to nenarušilo naše vzťahy," povedal Matovič v reakciu na otázku, či bude dávať ponuky na miesta na kandidátke OĽaNO skupine tzv. Demokratického jadra SaS. Zároveň pripúšťa, že sú medzi nimi ľudia, ktorí by nemali odísť z politiky. "Určite nebudeme robiť niečo, s čím by zásadne nesúhlasila SaS," doplnil líder OĽaNO. Potenciálnu dohodu medzi ním a predsedom SaS Richardom Sulíkom o tom, že odídencov nezoberie na kandidátku, poprel. V posledných dňoch odišlo zo strany SaS viac ako 20 členov, medzi nimi poslanci parlamentu Ľubomír Galko, Jozef Rajtár alebo Jana Kiššová. Poslankyňa a teraz už bývala šéfka poslaneckého klubu Natália Blahová bola zo strany vylúčená na nominačnom kongrese strany. K svojej politickej budúcnosti sa zatiaľ nevyjadrovali.


Expolicajt Tiefenbach chcel, aby v prípade rozhodoval iný súd, nevyhoveli mu

V októbri 2014 sa mal k vodičke auta správať v rozpore so zákonom.

BRATISLAVA. Prípad bývalého policajta Ľuboša Tiefenbacha bude aj naďalej prejednávať Okresný súd (OS) Bratislava V. Informoval o tom hovorca Kancelárie Najvyššieho súdu Boris Urbančík. "Trestná vec vedená na OS Bratislava V sa tomuto súdu neodníma a neodníma sa ani Krajskému súdu v Bratislave," povedal Urbančík. Obžalovaný Ľuboš Tiefenbach žiadal, aby o jeho veci rozhodoval iný súd, NS SR mu však nevyhovel. Posledné pojednávanie v tejto veci bolo naplánované na utorok, termín však musel byť zrušený, pretože okresný súd musel čakať na rozhodnutie NS SR. V januári tohto roka sudkyňa OS Bratislava V odročila hlavné pojednávanie krátko po jeho začiatku pre ďalšiu námietku zaujatosti, ktorú voči nej vzniesol obžalovaný. Na programe mal byť výsluch znalca a ďalších svedkov. Konanie obžalovaného vtedy označila sudkyňa aj za snahu o naťahovanie procesu. Obžalovaný Ľuboš Tiefenbach akékoľvek obštrukcie odmietol. Tiefenbacha obvinili v roku 2014 po tom, ako sa na verejnosti objavilo video z cestnej kontroly na Dolnozemskej ulici v bratislavskej Petržalke z októbra 2014, počas ktorej sa mal k vodičke auta správať v rozpore so zákonom. Prokurátor podal obžalobu na bývalého policajta v máji 2015 pre trestný čin obmedzovania osobnej slobody v súbehu s prečinom zneužívania právomoci verejného činiteľa. Pri týchto trestných činoch stanovuje trestný zákon trest odňatia slobody na tri až osem rokov pri obmedzovaní osobnej slobody a dva až päť rokov v prípade zneužívania právomoci verejného činiteľa. Vtedajšieho príslušníka pohotovostnej motorizovanej jednotky Ľuboša Tiefenbacha prepustili z Policajného zboru v decembri 2014.


Pri pobreží Líbye zachránili 176 migrantov

Tuniské úrady zabránili v plavbe do Talianska lodi so 110 migrantmi na palube.

RÍM. Humanitárne organizácie zachránili v Stredozemnom mori pri pobreží Líbye 74 migrantov z gumového člna. Tuniské úrady zároveň oznámili, že sa im podarilo zabrániť v plavbe pašeráckej lodi so 110 migrantmi na palube, ktorá mala namierené do Talianska. Lekári bez hraníc a SOS Mediterranée oznámili, že ich loď Ocean Viking zachránila migrantov v nedeľu ráno asi 80 kilometrov od pobrežia Líbye. Medzi zachránenými podľa nich bolo aj šesť detí. Tuniské ministerstvo vnútra zas informovalo, že tri lode pobrežnej stráže prenasledovali pašerácku loď, ktorá ešte v piatok v noci vyplávala z mesta Sfax. Plavidlo sa im napokon podarilo prinútiť k návratu do Tuniska a zachránili aj 25 migrantov, ktorí počas akcie skočili do mora.Do Talianska medzitým v nedeľu dorazili tri menšie člny s migrantmi. Podľa talianskej tlačovej agentúry ANSA, jeden čln s 15 ľuďmi a druhý s jedenástimi doplávali na ostrov Lampedusa a tretí čln, v ktorom bolo 15 Tunisanov, sa dostal na juh Sicílie.


Múdre náplaste upozornia na infekciu svetielkujúcimi farbami

Bez toho, aby ste sledovali tvorbu hnisu, farebný indikátor upozorní na rozmach škodlivej mikroklímy.

LONDÝN, BRATISLAVA. Ich poslaním je ochrániť ranu pred nečistotami a mikróbmi. Ak sa však pod náplasťou začne rozvíjať infekcia, zvyčajne na to príde pacient až vo chvíli, keď mu zápal spôsobuje bolesť. Vedcom sa podarilo vyvinúť náplasť, ktorá na problém upozorní včas. Pri svojom výskume pracujú s fluorescenčným farbivom, ktoré upravili do podoby kapsúl. Ak sa dostanú do kontaktu s látkami, ktoré baktérie vyrábajú pri svojom metabolizme, kapsule sa porušia a pigment prenikne náplasťou. Je to ako malý vizuálny indikátor, ktorý vás dostatočne výrazne upozorní na to, že náplasť treba stiahnuť z rany dole, aby ste ju opäť dezinfikovali. Indikátor môže pri väčšom rozsahu zranení nahradiť preventívne používanie antibiotík. V súčasnosti podľa denníka East Lothian Courier prebiehajú klinické skúšky novej technológie, aby sa múdre náplasti mohli dostať na trh. Sú navrhnuté tak, aby ošetrenú ranu úplne oddelili od okolitého prostredia pre rýchlejšie hojenie a lepšie zacelenie. Pigment odhalí rozvoj škodlivých baktérií o 24 až 48 hodín skôr, ako by na to prišiel pacient podľa svojich pocitov. Mikrokapsuly s pigmentom reagujú iba na špecifické zlúčeniny, nemôžu spustiť falošný poplach z metabolitov neškodných baktérií, ktoré sa vo veľkých počtoch nachádzajú na pokožke.


Na Ukrajine sa začala výmena zajatcov medzi separatistami a vládnymi silami

KYJEV. Ukrajinské úrady a proruskí separatisti začali v stredu na východe Ukrajiny uskutočňovať prelomovú výmenu vojnových zajatcov. Informovala o tom agentúra AP. K prvej výmene zajatcov došlo na území nikoho, kam separatisti zo samozvanej Luhanskej ľudovej republiky (LĽR) priviezli autobusom 16 zajatcov a vymenili ich za 99 svojich bojovníkov zajatých ukrajinskými vládnymi silami. Lídri proruských separatistov a predstavitelia ukrajinskej vlády sa minulý týždeň dohodli na výmene zajatcov, ktorú sprostredkovala hlava ruskej pravoslávnej cirkvi, patriarcha moskovský a celej Rusi Kirill. Predstaviteľ Kyjeva Viktor Medvedčuk v pondelok v televízii spresnil, že Ukrajina je ochotná prepustiť 306 ľudí a zároveň dúfa, že separatisti prepustia 74 osôb. Boje medzi proruskými separatistami a ukrajinskou armádou na východe Ukrajiny si od roku 2014 vyžiadali už viac než 10-tisíc životov. Mierové dohody sprostredkované v roku 2015 Ruskom, Francúzskom a Nemeckom síce stanovili výmenu všetkých zajatcov, avšak je pravdepodobné, že obe strany konfliktu držia v zajatí ešte desiatky, ak nie stovky ľudí, ktorých používajú ako nátlakové prostriedky pri vyjednávaniach.


Voľby do Európskeho parlamentu sa uskutočnia 25. mája

Občania Slovenska nominujú do europarlamentu 14 poslancov.

BRATISLAVA. Predseda Národnej rady (NR) SR Andrej Danko (SNS) stanovil termín volieb do Európskeho parlamentu na 25. mája. Na území SR sa bude voliť do europarlamentu 14 poslancov. Informoval o tom odbor komunikácie s médiami a verejnosťou Kancelárie NR SR. Ako v pondelok informovala Národná rada SR, politické strany teraz majú možnosť do 24. februára podať kandidačné listiny s návrhmi kandidátov na poslancov Európskeho parlamentu, ktorých právoplatnosť následne preverí Štátna komisia. Na kandidačnej listine môže byť najviac toľko kandidátov, koľko poslancov Európskeho parlamentu bude za Slovensko zvolených. Možnosť viesť volebnú kampaň začína plynúť v pondelok - dňom vyhlásenia termínu volieb v Zbierke zákonov. NR SR zároveň informovala, že právo byť volený za slovenského europoslanca majú rovnako občania SR, ale aj občania iného členského štátu, ktorí najneskôr v deň konania volieb dovŕšili vek 21 rokov a majú trvalý pobyt na území Slovenska. Kandidovať za poslanca Európskeho parlamentu v tých istých voľbách možno len v rámci jedného členského štátu únie. Právo voliť do europarlamentu na území SR majú slovenskí občania s trvalým pobytom na Slovensku, ale aj občania iného členského štátu, ktorí majú na Slovensku trvalý pobyt. Kandidovať a voliť vo voľbách do Európskeho parlamentu možno len v jednom členskom štáte Únie.


V Británii vydražia prvý filmový plagát z roku 1895

Na plagáte je zobrazený dav ľudí prichádzajúcich na parížske premietanie filmu francúzskych bratov Lumierovcov.

LONDÝN. Plagát inzerujúci prvé verejné premietanie filmu v dejinách pôjde do dražby, ktorú v Londýne usporiada aukčný dom Sotheby's. Na plagáte je zobrazený dav ľudí prichádzajúcich 28. decembra 1895 na parížske premietanie filmu francúzskych bratov Lumierovcov. Historické premietanie trvalo 20 minút a uskutočnilo sa v hotelovom salóne na ulici Boulevard des Capucines v centre Paríža. Prišlo naň menej než 30 ľudí, hoci miestnosť mala kapacitu 100 stoličiek. Ako plátno slúžili biele plachty. Novinári boli tiež pozvaní, ale napokon sa rozhodli neprísť. Lumierovci divákom premietli výber svojich krátkych filmov, pričom scény obsahovali zábery na robotníkov opúšťajúcich továreň, dieťa "loviace" zlatú rybku zo sklenenej nádoby a muža robiaceho kotúľ vpred. Premietal sa aj krátky film "Pokropený polievač", považovaný za prvú dejovú snímku filmovej histórie. Plagát je jedným zo 164 vzácnych filmových plagátov, ktoré Sotheby's ponúkne v on-line aukcii 28. augusta. Predpokladá sa, že sa predá za 40-tisíc až 60-tisíc libier, informuje denník The Guardian. Plagát od výtvarníka Henriho Brispota je jednou z dvoch verzií, ktoré boli vytvorené pre toto premietanie.


Nicole Kidman oslavuje 50. Toto ste o nej možno nevedeli

Prezradila, ako bude oslavovať svoje jubileum.

Hollywoodska hviezda oslavuje 20. júna úctyhodných 50 rokov. Aj keď sa to nezdá, na filmovom plátne už zažila pár dekád a stále vyzerá skvele. Aj keď je to hviezda známa celosvetovo, nepotrpí si na veľké oslavy. Všetko čo potrebuje, je jej rodina. O plánoch k jej okrúhlemu jubileu hovorila s magazínom E! News: „Chcem tráviť čas s mojim drahým manželom, deťmi a sestrou. Už som bola v Austrálii navštíviť moju mamu, pretože pre ňu je to príliš dlhá cesta, ale moja sestra s deťmi príde. Má ich šesť.“ Nicole má štyri deti. So svojim manželom Keithom Urbanom má dve dcéry, Sunday (8) a Faith (6) a z manželstva s Tomom Cruisom má už dospelé deti Isabellu (24) a Connora (22), ktorých si spoločne adoptovali. „Vždy dostávam veľa pozornosti, takže posledná vec, ktorú potrebujem, je veľká party. Ale určite chcem tortu,“ zakončila herečka vtipne. Táto vlastnosť ju sprevádza už odmalička. Ako prezradila v šou Grahama Nortona, veľké gestá a prekvapenia jej prinášajú skôr studený pot a spôsobujú kŕčovité reakcie. V šou len prednedávnom spomínala na solavu svojej tridsiatky. V tej dobe tvorila pár s Tomom Cruisom. Ten jej pripravil veľkú tajnú narodeninovú oslavu. „Bola som v šoku, pretože ľudia prišli zo zámoria a všetko bolo vopred dohodnuté,“ povedala Nicole. Medzi hosťami bola aj jej matka, o ktorej si myslela, že práve pracuje v Austrálii vo svojej záhrade. „Vošla som do miestnosti a keď som všetkých videla, zamrzla som, celé moje telo to nedokázalo pochopiť. A potom som uvidela moju mamu. Zlomila som sa a celý večer bol hrozný, pretože som mala pocit, že musím utiecť,“ spomínala herečka v rozhovore. Kedysi tvorila pár s Tomom Cruisom, ktorý nevyniká práve najvyššou postavou. Nicole meria 1,80 metra, zatiaľ čo Tom bol o 10 centimetrov nižší. Aj jeho posledná manželka, Katie Holmes, bola vyššia. Ženy po jeho boku nosili preto vysoké podpätky len príležitostne, on zas nosil topánky so skrytým podpätkom. Sama Nicole po rozvode s Tomom odpovedala na otázku, čo bude teraz robiť: „Môžem konečne nosiť podpätky.“ Keith Urban, súčasný partner Nicole Kidman je od nej nižší len o dva centimetre. Kedysi s rockovým spevákom chodila, dnes hrá v spoločnom seriáli The big little lies s jeho dcérou Zoë. Poznala ju už ako dieťa, keď s príťažlivým spevákom žila. Bolo to v roku 2003, no ich vzťah trval len pár mesiacov. Napriek tomu Nicole priznala, že sa chceli vziať. V roku 2007 však na vzťah spomínala a uznala, že to nefungovalo a ona na podobný vzťah nebola pripravená. Nešlo o takú drámu, ako to môže na prvé počutie znieť. No pri nakrúcaní filmu Australia herci práve skúšali scénu, v ktorej si Nicole ľahne k Hughovi do spacieho vaku. V tom momente však herečka zazrela škorpióna, ktorý mu liezol po nohe. Vzala do ruky svoj klobúk, škorpióna doň hodila a vypustila obďaleč. Okolie ju obdarovalo obrovským aplauzom. Zabiť ho však nechcela, vraj by neublížila žiadnemu živému tvorovi. Dnes už sú Keith a Nicole manželskou dvojicou desať rokov, začínali však pomaly. Prvýkrát sa stretli v roku 2005 na jednom z tradičných slávnostných podujatí. „Prisahám, že keď som ju videl, miestnosťou sa vznášala. Neviem, ako to robila. Bolo to mimozemské,“ spomínal v jednom z rozhovorov hudobník. Nicole si spočiatku myslela, že si ju vôbec nevšímal. No nebolo to tak. Snažil sa byť len nenápadný. Láska dvojice stále prekvitá. Jedným z tajomstiev je aj fakt, že sú spolu vždy, keď je to možné. Keď sa v roku 2006 vzali, sľúbili si, že bez seba nebudú viac ako dva týždne. Neskôr tento „abstinenčný čas“ znížili na týždeň, v súčasnosti sú to len tri dni. Cestujú jeden za druhým aj vtedy, ak si to vyžaduje prekonanie obrovských vzdialeností.


Juniorskí rýchlostní kanoisti budú na ME bojovať o cenné kovy

RAČICE. Štyri slovenské lode si na ME juniorov rýchlostnej kanoistike v Račiciach vybojovali v piatok predpoludním postup do A-finále. V semifinálových jazdách si postup v kategórii do 23 rokov zabezpečili v K1 na 500 m Mariana Petrušová, ktorá obsadila v semifinále druhú priečku. O cenné kovy zabojujú aj juniori Katarína Pecsuková v K1 na 1000 m, ktorá v semifinálovej jazde triumfovala, kanoistka Lucia Valová bola v semifinále C1 na 500 m druhá. Rovnakú pozíciu obsadili aj Daniel Rybanský, Marko Ujvári v K2 na 1000 m. Päť slovenských lodí si vybojovalo miestenky v B-finále. Predstaví sa v ňom juniorka Dagmar Čulenová v K1 na 500 m, Michal Pospíšil v K1 na 500 m a Márko Meszlényi v K1 na 1000 m. V kategórii do 23 rokov sa to podarilo Matúšovi Jedinákovi v K1 na 500 m a Dávidovi Feketemu v C1 na 1000 m. Na 200 metrovej trati postúpil Csaba Zalka v K1 a Gabriela Ladičová v C1 v kategórii do 23 rokov priamo do nedeľného A-finále. Ostatné lode postúpili do semifinále, ktoré bude na programe v sobotu popoludní.


Trend na hrane zdravia: instagramové hviezdy sa chvália vytŕčajúcimi rebrami

Ovplyvňujú milióny fanúšikov a šíria mýtus o ideále krásy, v ktorom hrá prím vychudnutosť.

Túžia po pozornosti a každú možnosť premenia na príležitosť ukázať sa. Instagramový svet patrí k tým, v ktorých sa trendy menia rýchlosťou blesku a boj o úspech je tvrdý. Známe osobnosti, ale aj bežní používatelia často nabehnú na nové vlny prezentácie, ktoré by im mohli priniesť ešte väčší úspech, viac „lajkov“, viac fanúšikov. Neraz sa však stanú propagátormi trendov, ktoré ani zďaleka nie sú normálne a zdravé. Zatiaľ čo kedysi bodovala „thigh gap“, teda medzera medzi stehnami, vypracované tehličky na bruchu či takzvaný „bikini most“, ktorý ukazuje prepadnuté brucho v plavkách, teraz do módy prišiel ďalší absurdný fenomén. Zahraničné médiá ho popisujú ako „ribcage bragging“, teda zjednodušene povedané ide o akési vystatovanie sa vytŕčajúcimi rebrami a hrudným košom. Užívateľky sa snažia odfotiť v polohách, kde je čo najlepšie vidno ich vychudnutá postava a trčiace kosti. Jednou z prvých priekopníčok v tomto trende sa stala modelka Bella Hadid, zoznam celebritných mien však rozšírili aj Rita Ora, Nicole Sherzinger, Emily Ratajkowski či Kourtney Kardashian, ktoré sa pýšia vyčnievajúcimi rebrami a na sociálnej sieti ich sledujú milióny užívateľov. Paradoxom je, že čoraz viac ľudí sa snaží podporovať krásu vo všetkých jej podobách a napríklad aj do reklám a kampaní sa dostávajú plus size modelky, hendikepované modelky či výnimočné typy žien idúce proti bežnému prúdu. Príliš vychudnuté postavy modeliek tak už dávno nie sú "in". Aj preto je zarážajúce, že trendy podporujúce miery na hrane zdravia si stále nájdu svojich obdivovateľov. Nezriedka za nimi stoja práve celebrity, ktoré sú pre mladých ľudí vzormi a nezamýšľajú sa nad tým, čo svojimi snímkami do sveta vysielajú. Aj podľa prieskumov súvisí so sebavedomým mladých ľudí práve vzhľad. Je to faktor, ktorý pre nich určuje mieru úspechu v spoločnosti, a preto sa snažia priblížiť k akémusi vytvorenému ideálu. V súvislosti s tým u nich môže narastať aj nespokojnosť s vlastným telom, keď nedosahujú svoj vysnívaný výzor. Zodpovednosť za nezdravé trendy krásy by tak mali prevziať tí, ktorí ich prezentujú bez premýšľania nad ich dopadom. Loading
 ... Loading
 ... Loading
 ... Loading
 ... Loading
 ... Loading
 ...


Wienerberger dosiahol najlepší výsledok v dvestoročnej histórii firmy

Koncern na Slovensku vlastní dva výrobné závody.

BRATISLAVA. Rakúsky výrobca stavebných materiálov Wienerberger v minulom roku zvýšil tržby o šesť percent na sumu 3,3 miliardy eur, čo predstavuje najlepší výsledok v dvestoročnej histórii firmy. Upravený zisk pred úrokmi, zdanením a odpismi (EBITDA) bol podľa údajov, ktoré spoločnosť zverejnila v stredu, vo výške 470 miliónov eur. Na základe dosiahnutého výsledku plánuje spoločnosť podstatne zvýšiť dividendy vyplácané akcionárom, a to o 70 percent na 0,5 eura za akciu. Wienerberger ďalej predpokladá, že v segmente rezidenčnej výstavby aj pri infraštruktúrnych projektoch zostanú trhy v roku 2019 stabilné alebo budú mierne rásť.Koncern Wienerberger na Slovensku vlastní dva výrobné závody - v Zlatých Moravciach a v Boleráze. Tehelňa v Zlatých Moravciach bola oficiálne uvedená do prevádzky 13. mája 1994. Tehelňa v Boleráze bola oficiálne uvedená do prevádzky 2. septembra 1999. Od roku 2015 patrí do skupiny Wienerberger aj spoločnosť Tondach Slovensko - výrobca a predajca pálenej strešnej krytiny, so sídlom v Stupave.


Hokejista a slovenské vrchy. Ukázali medaily pre svetový šampionát

BRATISLAVA. Medaily na majstrovstvách sveta v ľadovom hokeji na Slovensku sú už na svete. Svetový šampionát sa pod Tatrami začne presne o mesiac 10. mája. Cenné kovy odovzdajú 26. mája 2019 v Bratislave po dueloch o 3. miesto a finálovom súboji. Ich dizajn pochádza zo Slovenska, organizátori dostali voľnú ruku od Medzinárodnej hokejovej federácie (IIHF). "Museli sme dodržať dve podmienky. Jednou je zachovanie maximálnej veľkosti a hmotnosti, druhou to, že musia byť okrúhle. Možnosť mať medaily so slovenským motívom sme, samozrejme, využili," povedal riaditeľ organizačného výboru Igor Nemeček. Autor návrhu Peter Packaň ako hlavný motív zvolil postavu hokejistu a slovenské hory. "Do návrhu som ich zakomponoval netradične - výrezom. Vďaka tomu je medaila napriek jej klasickému guľatému tvaru unikátny kúsok. Bolo to veľká výzva a skúsenosť. Verím, že sa medaily každému budú páčiť. Držať šampionátovú medailu je skvelý pocit. Verím, že rovnako to budú prežívať aj hokejisti," povedal Packaň. Na každej z medailí budú tri slovenské štíty - Gerlachovský, Lomnický a Kriváň. Packaň pripravil dovedna osem návrhov a jeden z nich si vybrala IIHF. Z každej medaily vyrobili 33 kusov. Jedna váži približne 350 gramov, celú kolekciu vyrazili v kremnickej mincovni. Vyrobili ich zo zliatiny medi a zinku, na záver ich upravili niklovaním, zlátením a patinovaním. "Chceli sme, aby medaily boli krásne. Rovnako si želáme, aby krásny bol aj celý šampionát," doplnil Nemeček. V stredu v Bratislave prezentovali aj dizajn oblečenie pre hostesky, ktoré budú odovzdávať ocenenia pre najlepších hráčov. Autorkou návrhu je Lenka Sršňová.


Novým riaditeľom Kancelárie Bezpečnostnej rady sa stal Kovařík

Problematika prevencie korupcie však naďalej zostáva v jeho gescii.

BRATISLAVA. Novým riaditeľom Kancelárie Bezpečnostnej rady SR je Peter Kovařík. Do funkcie bol vymenovaný v piatok. Informoval o tom tlačový a informačný odbor Úradu vlády SR. "Problematika prevencie korupcie však naďalej zostáva v jeho gescii, pretože bude pôsobiť aj ako generálny riaditeľ Sekcie prevencie korupcie a krízového manažmentu Úradu vlády SR," uvádza tlačový odbor. Peter Kovařík pôsobí na Úrade vlády SR od 1. júna 2017.


Vysokoškoláci reagujú častejšie na ponuky, pri ktorých stačí maturita

Toľko ponúk pre vysokoškolákov nie je, vysvetľuje výsledky analýzy Profesia.

BRATISLAVA. Ľudia, ktorí vyštudovali vysokú školu, reagujú častejšie na ponuky, ktoré sú vhodné pre ľudí s nižším vzdelaním. Vyplýva to z analýzy pracovného portálu Profesia.sk. Ako uvádza spoločnosť Profesia v tlačovej správe, môže za to najmä to, že na Slovensku až toľko ponúk pre vysokoškolákov nie je. "Napriek veľkému záujmu maturantov o štúdium na vysokých školách platí, že na Slovensku máme omnoho viac pracovných príležitostí, ktoré sú vhodné pre uchádzačov so stredoškolským vzdelaním," konštatuje spoločnosť.V minulom roku vyžadovalo na portáli Profesia.sk vysokoškolské vzdelanie 17 percent pracovných ponúk. Do tohto podielu sú pritom započítané všetky tri stupne univerzitného štúdia. "Ak by sme sa pozreli na ponuky, ktoré vyžadujú aspoň magisterský, či inžiniersky titul, zistili by sme, že ide iba o 8 percent z celkovej ponuky," uvádza spoločnosť. Pracovný portál Profesia.sk eviduje omnoho vyššie čísla pri ponukách, ktoré sú vhodné pre stredoškolsky vzdelaných ľudí. Napríklad maturita bola vyžadovaná v roku 2018 v 38 percentách ponúk, stredoškolské vzdelanie bez maturity v 24 percentách. Vlani bolo na portáli Profesia.sk vyše stotisíc ponúk, ktoré vyžadovali maturitu. Ponúk, ktoré vyžadovali napríklad vysokoškolské vzdelanie druhého stupňa, bolo necelých 21 tisíc. "V roku 2018 zareagovalo na ponuky práce, ktoré boli vhodné pre ľudí s maturitou, či vyšším odborným vzdelaním až 55 percent vysokoškolsky-vzdelaných ľudí z našej databázy," uvádza spoločnosť Profesia. Vlani tak reagovali ľudia s vysokoškolským titulom na ponuky, ktoré vyžadovali stredoškolské vzdelanie častejšie ako na tie, ktoré vyžadovali akékoľvek vysokoškolské vzdelanie.


Expolicajt Tiefenbahch sa z pojednávania ospravedlnil z rodinných dôvodov

Expolicajt čelí obžalobe zo zneužitia právomoci a obmedzovania osobnej slobody.

BRATISLAVA. Na dnešok naplánované pojednávanie s obžalovaným bývalým policajtom Ľubošom T. Okresný súd Bratislava V nakoniec zrušil. Ako agentúru SITA informoval hovorca bratislavských súdov Pavol Adamčiak, dôvodom je, že sa obžalovaný z účasti na pojednávaní ospravedlnil z rodinných dôvodov. "Nový termín hlavného pojednávania bude vytýčený po dohode s procesnými stranami," dodal hovorca. Bývalý policajt čelí obžalobe z trestných činov zneužitia právomoci verejného činiteľa a obmedzovania osobnej slobody, ktorých sa podľa prokuratúry dopustil počas zásahu proti vodičke pri cestnej kontrole v októbri 2014. Na internete sa vtedy objavilo video, na ktorom policajt počas cestnej kontroly použil voči vodičke Marte Bartlovej donucovacie prostriedky, tie vyšetrovateľ a prokuratúra vyhodnotili ako neprimerané. Preto teraz už expolicajt čelí obžalobe zo spomínaných skutkov. Dôvodom zákroku podľa obžalovaného bolo, že žena pri sebe nemala potrebné doklady od auta a voči hliadke sa správala agresívne, za čo ju predviedli na policajné oddelenie. Video nakrútila dcéra vodičky Mária, ktorá bola na mieste incidentu. Rovnako aj ju predviedli na policajnú stanicu, keďže pri sebe nemala občiansky preukaz. Obe ženy však tvrdia, že zákrok nevyprovokovali a agresívne sa k nim správal obžalovaný. Prípadom sa v minulosti zaoberal aj parlamentný výbor pre obranu a bezpečnosť.


Na výcvikovú misiu do Pobaltia by malo odísť asi 152 slovenských vojakov

BRATISLAVA. Slovenskí vojaci by v rámci spoločnej výcvikovej misie krajín Vyšehradskej štvorky (V4) v Pobaltí mali v budúcom roku pôsobiť v Lotyšsku. Do tejto krajiny ich pôjde do 152. Vyplýva to z návrhu na vyslanie príslušníkov Ozbrojených síl Slovenskej republiky (OS SR), ktorý je v medzirezortnom pripomienkovom konaní. Slovenskí vojaci by mali byť v krajine od apríla do júna. "Cieľom navrhovaného pôsobenia príslušníkov OS SR je realizovať výcvik v rámci výcvikovej prítomnosti V4 na území pobaltských členských štátov NATO, čo má v súlade so spoločnou deklaráciou krajín Pobaltia prispieť k doplneniu spôsobilostí aliancie v tomto regióne," uviedol rezort obrany v dôvodovej správe. Vyslanie slovenských vojakov do Pobaltia avizoval minister obrany Peter Gajdoš na júlovom summite NATO vo Varšave. Ako prví by v tomto regióne mali pôsobiť českí vojaci, následne slovenskí, maďarskí a nakoniec poľskí. Gajdoš na summite uviedol, že táto výcviková misia bude nadväzovať na posilňovanie východného krídla NATO. Lídri členských krajín aliancie totiž na summite odsúhlasili plán na nasadenie štyroch práporov v Estónsku, Lotyšsku, Litve a Poľsku. Vyslanie slovenských vojakov do Lotyšska ešte musí odobriť vláda a parlament.


Obnovené vstupy do pochodu na Trnavskom mýte otvoria, iné uzavrú

Obnovené vstupy do podchodu na Trnavskom mýte otvoria už v nedeľu.

BRATISLAVA. Od nedele 8. apríla budú môcť ľudia využívať obnovené vstupy do pochodu na Trnavskom mýte v hlavnom meste. Nástupište č. 1, nástupište č. 2 a vstup do podchodu č. 1 zo strany tržnice počas rekonštrukcie pre bezpečnosť chodcov uzavreli. „V najbližších dňoch vydaním rozhodnutia stavebného úradu sprístupnia verejnosti doteraz uzavreté časti podchodu, a naopak, tie doteraz otvorené pre rekonštrukciu dočasne uzatvoria,“ informovala agentúru SITA hovorkyňa Bratislavy Zuzana Onufer. Deň po sprístupnení nových častí podchodu, čiže v pondelok 9. apríla, dočasne uzatvoria nástupište č. 3, vstup do podchodu č. 2 (Istropolis), vstup č. 3 (Vajnorská) a vstup č. 4 (obchodné centrum na Metodovej ulici). Práce v podchode si budú vyžadovať nové dočasné obmedzenia, o ktorých bude verejnosť informovať prehľadná infografika na Trnavskom mýte. Na trasách sa podľa Onufer zhodli odborníci z dopravy, Dopravného podniku Bratislavy, mestskej polície a Krajského dopravného inšpektorátu v Bratislave. Odsúhlasila ich aj Operatívna komisia pre určovanie dopravných značiek a dopravných zariadení magistrátu. Trasy nájdu záujemcovia na webovej stránke hlavného mesta a na webovej stránke www.trnavskemyto.sk.Podchod obnovuje spoločnosť Immocap Group. Celková výška investície na revitalizácii podchodu na Trnavskom mýte predstavuje 3,7 milióna eur, z toho spoločnosť Immocap Group investuje 2,5 milióna eur a Magistrát hlavného mesta 1,2 milióna eur. Cieľom je kompletne ho vynoviť nielen po funkčnej stránke, ale aj architektonickej, a zmeniť ho na bezpečný verejný priestor. Rekonštrukciu podchodu by mali ukončiť v lete tohto roka. V okolí podchodu sú informačné tabule, ktoré verejnosť vedú na obchádzkové trasy. Podľa magistrátu tieto obchádzky navrhli v súlade s bezpečnostnými opatreniami a v súlade s pravidlami cestnej premávky. Priestor začali obnovovať vlani 16. októbra. Podchod má za nájomné jedno euro na pätnásť rokov firma Immocap Group. Rozhodli o tom bratislavskí mestskí poslanci. Podmienkou je minimálna investícia 1 082 790 eur bez DPH a dodržanie harmonogramu prác. Investor chce v podchode vytvoriť prevádzky pre ľudí, ktorí využívajú mestskú hromadnú dopravu, ale aj pre ľudí, ktorí idú do tržnice alebo do blízkeho obchodného centra. Chýbať nebudú malé potraviny, občerstvenie či trafika. V rámci revitalizácie obnovia všetky vstupy do podchodu a súčasťou obnovy bude aj čiastočná renovácia električkových zastávok.Trnavské mýto je dôležitý dopravný uzol a križovatka v mestskej časti Nové Mesto. Je to križovatka ulíc Šancová, Vajnorská, Trnavská cesta a Krížna. Cez Trnavské mýto prechádza električková trať na Vajnorskú, Miletičovu a Krížnu ulicu a trolejbusová trať z Miletičovej na Šancovú ulicu.


Pri policajnom zásahu v Londýne zomrel černoch, demonštranti hovoria o rasizme

LONDÝN. Desiatky demonštrantov zablokovali v piatok hlavnú cestu vo východnom Londýne v súvislosti so smrťou 20-ročného mladíka čiernej pleti. Zomrel minulý víkend po policajnom zásahu, informovala turecká agentúra Anadolu. "Chceme spravodlivosť," kričali demonštranti a hádzali fľaše na policajtov, ktorí sa snažili sprejazdniť Kingsland Road zablokovanú odpadkovými košmi. Jeden policajt utrpel pri tom ľahké zranenia. Jeden z demonštrantov pre Anadolu uviedol, že "ľudia reagovali na policajný rasizmus proti černochom". "Zajtra tu bude väčší dav," avizoval. Podľa Anadolu došlo k úmrtiu mladíka Rashana Charlesa po tom, ako ho na Kingsland Road naháňali policajti. Na internete sa objavilo video, ako zadržaný Charles leží na zemi. Neskôr zomrel. Prípad vyšetruje britská Nezávislá komisia pre sťažnosti na políciu (IPCC).


AKTUALIZOVANÉSmer a SNS zrejme zablokujú zrušenie amnestií, verejný tlak neriešia

Mečiara chcú podržať

Skutok sa stal

Recenzia filmu

Kto je kto

Reakcia Remiášovej

Stĺpček

Fotogaléria

Väčšina ľudí je podľa prieskumu agentúry Focus za zrušenie Mečiarových nemorálnych amnestií.

BRATISLAVA. Ani ôsmy pokus zrejme nebude stačiť, aby parlament prelomil nemorálne Mečiarove amnestie, ktoré už presne 19 rokov bránia potrestaniu vinníkov únosu Michala Kováča ml. a následnej vraždy Róberta Remiáša. Vtedajší premiér Vladimír Mečiar amnestie podpísal 3. marca 1998, len niekoľko hodín po tom, ako sa ujal prezidentských právomocí po odchode Michala Kováča z prezidentského paláca. Hoci sa zrušenie amnestií stalo opäť aktuálnou témou po smrti prezidenta Michala Kováča a skutky, na ktoré sa vzťahujú, dnes pripomína film Únos, poslanci Smeru a SNS stále odmietajú podporiť zákon, ktorý by Mečiarovo rozhodnutie zrušil. O opozičnom návrhu na zrušenie amnestií sa má hlasovať na marcovej parlamentnej schôdzi. Vládne strany ho však odmietajú podporiť bez výkladu Ústavného súdu, či a ako sa dajú amnestie vôbec zrušiť. Podanie na súd však doteraz nepripravili. „Ústavný súd už raz rozhodol, že amnestie sú nezrušiteľné. Pýtať sa na výklad Ústavného súdu už nemá význam, to bola skôr požiadavka SNS,“ tvrdí poslanec Smeru Miroslav Číž. Na poslaneckom klube podľa neho hovoriť o návrhu ešte môžu, ale „bavili sme sa o tom už 20-krát a náš postoj je jasný“. Bez výkladu Ústavného súdu návrh neplánuje podporiť ani SNS. „Uvidíme, ako to bude, ale myslím, že väčšina klubu sa buď zdrží, alebo bude proti,“ hovorí podpredseda SNS a poslanec Anton Hrnko. Bez Smeru a SNS budú v parlamente chýbať štyri hlasy, aby ústavný zákon na zrušenie amnestií prešiel. Je na to potrebných 90 hlasov. Opozičný poslanec za OĽaNO Ján Budaj navrhol zrušiť amnestie koncom vlaňajška po úmrtí exprezidenta Michala Kováča. V decembri poslanci návrh posunuli do druhého čítania aj za pomoci hlasov koaličného Mosta-Híd. Smer aj SNS sa vtedy zdržali. Budaj pred mesiacom vyšiel žiadosti vládnej koalície vypočuť si názor ústavných sudcov v ústrety a návrh odložil. Ďalej ho už odsúvať nechce. „Ak by podanie chceli uskutočniť, urobili by to už do marcovej schôdze. Nebudem sa zúčastňovať na klamaní verejnosti a odsúvaní témy na ďalšie roky,“ hovorí. Ešte pred začiatkom schôdze bude Budaj rokovať s poslancami Smeru aj SNS. „Verím, že vypočujú volanie matky Michala Kováča mladšieho aj matky Róberta Remiáša,“ dodal s tým, že silnie aj tlak verejnosti. Za prijatie ústavného zákona na zrušenie amnestií je aj väčšina ľudí. Z prieskumu agentúry Focus vyplýva, že 63 percent opýtaných by zrušenie podporilo a 20 percent by bolo proti nemu. Privítala by ho aj väčšina voličov Smeru a SNS. „Niektorí poslanci by to chceli už ukončiť, aby bol pokoj, ale ignorovali by tým právne fakty,“ reaguje Číž na tlak verejnosti. Na zrušenie amnestií vyzvalo okolo 80 osobností spoločenského a kultúrneho života aj 26 právnych kapacít. Tvrdia, že ústavným zákonom sa to dá. Signatár výzvy, sudca Najvyššieho súdu Dušan Čimo upozornil, že Ústavný súd síce už raz rozhodol, že amnestie sa nedajú zrušiť, ale riešil konkrétny prípad, keď sa o to pokúšal vtedajší premiér Mikuláš Dzurinda v zastúpení prezidenta. Vyjadril aj pochybnosť, ako by mala byť naformulovaná otázka koaličných poslancov, aby bol Ústavný súd povinný na ňu odpovedať. Súdu totiž podľa neho neprislúcha riešiť akademické problémy a vyjadruje sa len k problémom, ktoré už vznikli. Amnestie už 19 rokov zabraňujú potrestaniu vinníkov, ktorí sú za zavlečenie Michala Kováča ml. zodpovední. V stredu mal premiéru film Únos, ktorý z týchto udalostí vychádza. Z ústavných činiteľov sa na ňom zúčastnil len prezident Andrej Kiska, ktorý koncom minulého roka poslancov vyzval, aby diskutovali o zrušení amnestií. Premiér Robert Fico zo Smeru, ktorý dlhodobo tvrdí, že amnestie sú nezrušiteľné a predseda parlamentu Andrej Danko z SNS sa ospravedlnili.


V Turecku zadržali sto ľudí podozrivých z napojenia na Islamský štát

Militanti údajne pripravovali teroristický útok.

ISTANBUL. Turecké bezpečnostné sily zadržali sto osôb pri raziách, ktoré boli namierené proti extrémistickej organizácii Islamský štát. Informovala o tom agentúra AP s odvolaním sa na vyhlásenie tureckých úradov. Šéf tureckej polície Mehmet Aktaš uviedol, že bezpečnostné sily uskutočnili 26 razií v 22 provinciách. Militanti údajne pripravovali teroristický útok, ktorý sa mal uskutočniť v utorok počas osláv 96. výročia založenia Tureckej republiky. Turecko zvýšilo bezpečnostné opatrenia po tom, čo pri útoku amerických špeciálnych jednotiek na severe Sýrie zahynul v nedeľu vodca Islamského štátu abú Bakr Baghdádí. Turecká polícia zadržala v pondelok v metropole Ankara 20 cudzincov, ktorí sú podozriví z väzieb na IS. Posledný veľký útok sa v Turecku odohral v noci na 1. januára 2017, keď uzbecký občan Abdulkadir Mašaripov zastrelil počas osláv Nového roka v istanbulskom nočnom klube 39 ľudí. K zodpovednosti za útok sa neskôr prihlásil Islamský štát.


PÍŠE PAVOL BABOŠNová strana uspeje, ak ovládne emócie voliča

Mnohí, ktorí volili Smer, pri tom neskákali od radosti. Od čias uťahovania opaskov za prvej Dzurindovej vlády sú však presvedčení, že pravica, to sú tí, ktorí nimi opovrhujú.

Autor je riaditeľ Centra pre teritoriálne medzinárodné štúdiá pri Filozofickej fakulte Univerzity KomenskéhoNové politické projekty a ich možnosti v ďalších voľbách je značne diskutovaná téma napriek tomu, že krajina je čerstvo po voľbách a dôležitejších problémov je nepochybne viac. Len tak „na fleku“: Slovensko predsedá Rade EÚ, no jeho návrhy na riešenie utečeneckej krízy neprechádzajú. Krajina patrí medzi hlavné bojové polia ruskej informačnej vojny a justícii už asi nikto súdny nedôveruje. Ak však existuje dopyt verejnosti po diskusii, kto má aké šance, a to napriek tomu, že na najbližšie parlamentné voľby zatiaľ nedovidieť, prečo sa brániť. Bez vešteckej gule sa síce tváre a mená nových členov vlády vysloviť nedajú, avšak na základe viacerých výskumov, ktoré sme s kolegami v priebehu minulého roka robili, sa o zmýšľaní našich voličov niečo predsa len povedať dá. Bez potreby menovať je jasné, že žiadna z troch nových politických iniciatív (a to myslíme len tie, čo sa tvária vážne) asi neprichádza s ambíciou preliezť do parlamentu s odretými ušami, pichnúť sa do nejakej koalície za pol dňa a s príspevkom od štátu a jedným ministrom na (eurofondy) bohatom rezorte prežiť do ďalších volieb. Ambície meniť krajinu, posúvať ju vpred a skvalitňovať ľuďom život preto síce môžu znieť odvážne, ale nie prehnane. Lebo, akokoľvek trápne to je, a mnohí to opakujeme už roky, kľúčové systémy štátneho a verejného života (školstvo, zdravotníctvo, justícia) idú dolu vodou. A tretia údržbárska vláda opradená korupčnými škandálmi ich nedokáže nielen udržať na stagnujúcej úrovni, ale odčerpávaním financií aktívne prispieva k horšiemu. Receptov na úspech, ak ním má byť iba účasť v parlamente, je viac. Napokon, od prvých volieb v ére samostatnosti sa v každom volebnom období do Národnej rady SR dostala strana či hnutie, ktoré v nej predtým nebolo. Preto by skôr prekvapilo, keby najbližšie voľby boli výnimkou. Ak chce nový subjekt naozaj meniť krajinu, potrebuje veľmi silný mandát. To znamená, že nestačí len pozbierať zopár nespokojných voličov Mosta (bez Hídu, tam loví SMK) či Siete, ale pritiahnuť aj sklamaných priaznivcov ďalších strán a tiež nevoličov. Nie je to nemožné. Prvým základným strategickým krokom je odmietnuť nálepku pravice. Po prvé preto, lebo ľavo-pravé delenie nie je u nás hodnotovo zakorenené a na Slovensku nefunguje ako kompas na orientáciu v politickom priestore. To, že do popredia vystupuje delenie na voličov s konzervatívnymi verzus progresívnymi hodnotami, som na tomto mieste písal pred vyše rokom. Navyše, nálepka pravicového politika spúšťa v mozgu mnohých ľudí prepojenia na obrazy Dzurindu s Miklošom, čo následne blokuje akékoľvek pozitívne vnímanie u značnej časti voličov. Dlhé roky sa o voličoch pravicových a proreformných strán hovorilo, že práve oni chodia k volebnej urne so zaťatými zubami, resp. zapchatým nosom. Že pravicový volič si musí, chudák, vyberať menšie zlo. Naše výskumy však ukazujú, že ani mnoho ľudí, ktorí si v marci 2016 vybrali Smer, pri tom neskákalo od radosti. Aj pre nich je to často voľba najmenšieho zla. Nežijú v ilúzii, že Smer ich životy zlepšuje dňom a nocou. Ale z ich subjektívneho hľadiska sú pravicové strany tie, ktoré im ešte viac znížia už i tak nevysoký životný štandard. Aby sme si rozumeli, predstavte si ľudí pred alebo po päťdesiatke, niekde v hladovej doline stovky kilometrov od Bratislavy, ktorí prežívajú často len vďaka pomoci sociálneho systému alebo pracujú za (takmer) minimálnu mzdu. A teraz im z televízie začne rozprávať pravicový politik, ktorého najlepším riešením je, že otočením zázračného kolieska im zníži dane a odvody a oni začnú podnikať a vytvárať si pracovné miesta sami. No, môžeme sa síce rozprávať o tom, kde sú príčiny tohto stavu. Nič to však nemení na tom, že títo ľudia nezačnú podnikať. A nebudú ani voliť nikoho s nálepkou pravica. Pretože sú už od čias uťahovania si opaskov za prvej Dzurindovej vlády presvedčení o tom, že pravica sú tí, ktorí nimi opovrhujú. Chcelo by sa zažartovať, že radšej rozum a srdce, ideálne ruka v ruke... ale zhoda politológov a množstva experimentálnych výskumov je na tom, že voličské správanie je vo významnej miere ovplyvnené emóciami. Ak teda chce niektorý z nových projektov uspieť, musí sa naučiť pracovať s emóciami. To však neznamená, že treba od zajtra začať zasievať nenávisť a strach. Jednak, v tomto segmente je už plno, a po druhé, nie je to dnes najcitlivejšia struna. Viac než nahnevaný či trasúci sa od strachu je dnes slovenský volič frustrovaný a rezignovaný, a potrebuje nádej. Áno, aj s pozitívnou emóciou sa dá politicky pracovať a vyhrávať voľby (Kanada, Nemecko, Rakúsko...). Navyše, ako ukazuje prípad rakúskych prezidentských volieb, aj negatívna kampaň má svoje limity, ak trvá príliš dlho. Ľudí môžete rozhnevať či strašiť umelým problémom, ale nie donekonečna. Lebo ich to prestane baviť a vrátia sa ku skutočným problémom. A sme pri ďalšom bode. Úspešný politický projekt musí ľudí presvedčiť, že po prvé chce, a po druhé vie, riešiť ich skutočné problémy. Žiadny z výskumov nám však neukázal, že by dostatočne veľkú masu voličov trápilo napríklad územnosprávne členenie. Napokon, celé to musí byť uveriteľné. Nedá sa urobiť trikrát za večer pirueta, i napriek plesovej sezóne za chrbtom, že s Ficom áno, a vlastne nie, a to isté ešte niekoľkokrát zľava aj sprava. Slovenský volič je sústavne klamaný už tretiu dekádu, a preto nebude jednoduché si jeho dôveru získať. Kto však povedal, že posúvať krajinu vpred bude ľahké? Tento text ste mohli čítať vďaka tomu, že platíte za obsah. Vážime si to.


Slovensko odovzdalo neziskovým organizáciám v Keni 50-tisíc eur

Peniaze použijú na vzdelávanie, rozvoj školy, rehabilitačné účely či podporu pri vzdelávaní opustených detí.

BRATISLAVA. Slovensko darovalo neziskovým organizáciám v Keni 50-tisíc eur na rozvoj školy, vzdelanie, rehabilitáciu a na zmiernenie hladu v suchom postihnutých oblastiach. Peniaze odovzdal štátny tajomník ministerstva zahraničných vecí Lukáš Parízek, ktorý sprevádzal 12. až 15. februára Andreja Kisku na historicky prvej ceste slovenského prezidenta do Kenskej republiky a subsaharskej Afriky. Na svojej internetovej stránke o tom informovalo ministerstvo zahraničných vecí. Rozhovory vrcholných predstaviteľov oboch krajín sa sústredili na rozvojovú a ekonomickú spoluprácu, keďže Keňa predstavuje pre Slovensko významného partnera vo východnej Afrike. Obe strany identifikovali ako kľúčové oblasti IT, energetiku a podporu začínajúcich podnikateľov. „Našou úlohou nie je len podporovať obchodnú výmenu, ale aj miestne obyvateľstvo a pomôcť im na ceste k prosperite,” uviedol Parízek. Počas návštevy odovzdal štátny tajomník piatim miestnym neziskovým organizáciám 25-tisíc eur na vzdelávacie aktivity, rehabilitačné účely, rozvoj školy a podporu pri vzdelávaní opustených detí. Na záver pracovnej cesty odovzdal symbolický šek 25-tisíc eur pre organizáciu Kanacho Nomadic Educational Foundation na zmiernenie hladu v aktuálne suchom postihnutých oblastiach provincie Marsabit. Keňa je prioritná krajina slovenskej oficiálnej rozvojovej pomoci, kde pôsobia dobrovoľníci a profesionáli pod hlavičkou programu SlovakAid. Národným koordinátorom oficiálnej rozvojovej pomoci je ministerstvo zahraničných vecí a európskych záležitostí, pričom slovenské mimovládne organizácie tu pôsobia od polovice 90. rokov. Projekty sa zameriavajú na zdravotníctvo, školstvo, rozvoj vidieka a poľnohospodárstvo.


ONLINE: HC Slovan Bratislava - Ak Bars Kazaň 3:6 (KHL 2017/2018)

Prenos ste mohli sledovať online s nami.

BRATISLAVA. Hokejisti HC Slovan Bratislava sa snažili získať ďalšie body v Kontinentálnej hokejovej lige (KHL). Na domácom ľade bojovali proti Ak Bars Kazaň. Slovanisti však neuspeli a prehrali 3:6. Hráči bratislavského klubu po tomto súboji odchádzajú na ďalší výjazd, počas ktorého vyzvú Víťaz Podoľsk a CSKA Moskva.


Zlodeji na ulici rozobrali BMW na súčiastky, nezanechali po sebe žiadne stopy

Nemecká polícia podozrieva organizovanú skupinu z východnej Európy.

KOLÍN NAD RÝNOM, BRATISLAVA. V stredu ráno prišli policajti za Katrin D., majiteľkou oranžového BMW radu 1 - a upozornili ju, že s autom "niečo nie je v poriadku". Katrin ho zaparkovala večer predtým na ulici v Kolíne nad Rýnom. Katrin si BMW kúpila len pred tromi mesiacmi, no za dvanásť hodín sa zmenilo na nepoznanie. V noci zlodeji z auta odmontovali a odniesli predný nárazník, kapotu, svetlá, palubnú dosku, stredovú konzolu, volant, radiacu páku a ďalšie súčiastky. Zlodeji na aute nenechali žiadnu stopu či škrabanec, píšu miestne noviny. Obyvatelia ani okoloidúci si v noci zlodejov nevšimli, na zvláštny stav auta upozornili políciu až ráno. "Policajti sa ma snažili pripraviť na to, čo uvidím. No keď som zbadala, v akom stave je moje auto, bola som šokovaná," opisuje svoje zážitky majiteľka. Katrin D. tiež hovorí, že podľa technikov v servise by mohla poisťovňa auto odpísať ako totálku. Aktuálne sa však čaká na posudok znalca, takže likvidácia poistnej udalosti by sa mohla natiahnuť. Podľa polície boli zlodeji absolútni profíci - deaktivovali alarm a auto bezchybne rozmontovali. Na aute nezanechali jediný škrabanec, "zvyšok auta" je absolútne nepoškodený. Nemecká polícia zaznamenala v posledných mesiacoch viacero podobných krádeží dielov BMW radu 1 v spolkovej krajine Severné Porýnie-Vestfálsko. Toto je však prvý prípad, ktorý sa vyskytol v Kolíne. Pred touto krádežou zlodeji v Mülheime - v tomto prípade polícia potvrdila, že išlo o skupinu - demontovali rovnaké časti iného BMW radu 1 a odviezli ich na pristavenom aute. Policajné zložky z krádeží podozrievajú organizované skupiny z východnej Európy.


Nemeckí Turci oslavovali Erdoganovo volebné víťazstvo

Erdoganovi priaznivci v Nemecku skandovali "Recep Erdogan, náš vodca".

BERLÍN, ANKARA. Turecký prezident Recep Tayyip Erdogan získal vyššie percento hlasov v prezidentských voľbách v rámci tureckej komunity v Nemecku než v rámci samotného Turecka. Podľa agentúry DPA to vyplýva z predbežných výsledkov hlasovania. Erdoganovi stúpenci oslavovali jeho víťazstvo vo voľbách v pondelkových ranných hodinách v uliciach Berlína mávajúc tureckými zástavami a vlajkami jeho Strany spravodlivosti a rozvoja (AKP). Na motorkách jazdili po známom západoberlínskom obchodnom bulvári Kurfürstendamm a skandovali "Recep Erdogan, náš vodca". Poslanec Spolkového snemu Cem Özdemir, ktorého rodina pochádza z Turecka, podľa DPA kritizoval správanie Erdoganových stúpencov v Nemecku s tým, že všetkých by to malo znepokojovať. "Neoslavujú len svojho diktátora - súčasne tiež vyjadrujú odmietnutie našej liberálnej demokracie," podotkol Özdemir. Turecká volebná komisia v noci na pondelok oznámila, že Erdogan bol v nedeľňajších prezidentských voľbách opätovne zvolený na ďalšie funkčné obdobie v prvom kole. Ústredná volebná komisia po sčítaní 97,7 percenta odovzdaných hlasov vyhlásila, že Erdogan získal "absolútnu väčšinu" hlasov. Po sčítaní 80 percent hlasov nemeckých Turkov získal Erdogan 65,7 percenta hlasov v porovnaní s 52,6 percentami celkového počtu hlasov. V parlamentných voľbách, ktoré sa konali súčasne s prezidentskými, získala Erdoganova AKP absolútnu väčšinu 56,3 percenta hlasov Turkov v Nemecku - v porovnaní s 42,5 percentami všetkých hlasov. Predseda Tureckého spolku (TGD) v Nemecku Gökay Sofuoglu uviedol, že korene silnej podpory Erdoganovi možno nájsť ešte u imigrantov, ktorí prišli do Nemecka v 60. rokoch minulého storočia pomôcť obnoviť krajinu po druhej svetovej vojne. Mnohí z nich pochádzali z konzervatívnych regiónov a o ľudské práva sa až toľko nezaujímali. "Pre nich je Erdogan ten, ktorý vybudoval nemocnice, diaľnice a nákupné centrá," povedal Sofuoglu.


Virtuálne registračné pokladnice splnili v plnej miere očakávania

Tento mesiac uplynuli dva roky od spustenia tohto projektu.

BRATISLAVA. Približne 600 miliónov eur predstavuje suma pokladničných dokladov realizovaných prostredníctvom virtuálnej registračnej pokladnice (VRP). Práve tento mesiac uplynuli dva roky od spustenia tohto projektu. Ako uviedol v piatok v Bratislave na stretnutí s novinármi prezident Finančnej správy František Imrecze, výsledky zavedenia VRP nielen že splnili, ale aj prekročili očakávania. Prakticky, ako zdôraznil, sa podarilo výrazne obmedziť daňové úniky. Za dvojročné obdobie sa projekt stretol s pozitívnym ohlasom malých a stredných podnikateľov a počet registrácií dosiahol 30.000. Najčastejšie využívali VRP podnikatelia v oblasti účtovníctva a auditorstva, taxislužby, právnych služieb, špeciálnej lekárskej a všeobecnej lekárskej praxe a mnohých ďalších. Z celkového počtu približne 30.000 podnikateľov právnické osoby vystavili 52,23 % pokladničných dokladov a zbytok fyzické osoby. Podľa slov prezidenta Finančnej správy uvažuje sa o zrušení mesačného trojtisícového limitu pokladničných bločkov od jedného subjektu na neobmedzený počet mesačne, čo opäť môže zvýšiť záujem o túto pre podnikateľov bezplatnú službu.